Kaozeadenn Implijer:Iskomandant Marc'heg - Wikipedia\nKaozeadenn Implijer:Iskomandant Marc'heg\nSalud, Iskomandant Marc'heg, Un degemer c'hwek a roomp dit war ar Wikipedia e brezhoneg\nDemat, Iskomandant Marc'heg. Trugarez da gemer perzh er raktres. Spi hon eus e vi plijet o labourat ganeomp hag e vi en da vleud amañ.\n--Fulup 25 Du 2005 da 20:52 (UTC)\nYa, pennlizherenn ebet evit ar yezhoù. Pennlizherennoù evit anvioù ar mizioù ha deizioù ar sizhun. Pennlizherenn evit anvioù an annezidi ivez evel-just : Breizhad, Breizhiz. --Fulup 23 Kzu 2005 da 13:20 (UTC)\nSur out eo mab Erispoù da Nevenoù ? Me a gave din ivez ha lakaet em boa se e pennad an IXvet kantved met cheñchet em eus goude bezañ lennet pennad Nevenoe. Bremañ n'ouzon ket mui --Fulup 30 Kzu 2005 da 20:12 (UTC)\ntrugarez dit, cheñch a ran en-dro --Fulup 30 Kzu 2005 da 20:52 (UTC)\nSkrivet az teus ur pennad db Felibrige. Gwelloc'h e vefe lakaat ar pennad er rummad al lennegezhioù kentoc'h evit krouiñ ur rummad nevez gant ur pennad hebken. Dav eo soñjal el lennerien n'hellont ket furchal e re a voestoù. Petra 'soñjez eus se ? MP\nNe gav ket mat kinnig ar sent katolik (bez' ez eus sent all an ilizoù reizhkredennour ha n'int ket anavezet gant honnez) evel sent an deiz. Un doare dismegansus e-keñver ar re n'int ket "e-barzh". N'eo ket mui an dud levezonet gant ar spered relijiel a lakae anezho o kompren petra eo sant an deiz. Neptu e tle bezañ ar wikipedia. P' am bo amzer e adlakin an doare reizh nemetañ : lakaat ar sent katolik dindan un termen objektivel, anv an ensavadur a ra ganto ha netra ken. --Ch. Rogel 29 Gen 2006 da 17:45 (UTC)\n2 Taolennoù steredoniezh\n3 lizherennoù kembraek dibar\n6 heñvelrevelezh pe heñvelreviezh\n7 Frañsez II\n9 Koskoriad an heol\n11 Doare envel Departmantoù Frañs (votadeg)\n15 afer anvioù brezhonek planedennoù zo\n18 Kudenn dija gant ar planedennoù\n19 Kudenn an treuzskrivañ (adarre)\n19.1 Treuzskrivadur anvioù divoutin gresianek\n20 An anv stêr Gwilen\n21 Kemenn votadeg\n22 Tigr ?\n23 Pennad mat\n24 E ser an dilennadeg\n25 E ser doareoù Bianchi-Bihan\n25.1 E ser va stankadennoù\n25.2 E ser an dilennadeg\nTaolennoù steredoniezh[kemmañ ar vammenn]\nNe gomprenan ket mat peseurt rummad a c'hallfe bezañ Rummad:Taolennoù steredoniezh a ouzhpennez en da bennadoù diwar-benn ar planedennoù hag an adplanedennoù. Ne'm eus kavet netra par er yezhoù all. Da'm soñj e vefe poent krouiñ ar rummad bremañ rak un toullad pennadoù zo e-barzh bremañ. E gwirionez eo ar rummad a vank ar muiañ war ar wiki. Sell ouzh Dibar:Wantedcategories. Ouzh petra emaout e soñj stagañ ar rummad-mañ. Ouzh ar rummad Steredoniezh ? --Fulup 21 C'hwe 2006 da 20:54 (UTC)\nlizherennoù kembraek dibar[kemmañ ar vammenn]\nSetu emañ graet ! O klask ouzhpennañ ur roll disachañ evit pep yezh emaon evel er wiki gallek met evit poent ne'z a ket en-dro ha ne gomprenan ket perak. Goulennet em eus sikour gant Paotr zo stlennegour met graet en deus kazeg ivez. --Fulup 22 C'hwe 2006 da 17:32 (UTC)\nGallout a reer diverkañ Japon bremañ neuze ? --Fulup 28 C'hwe 2006 da 21:09 (UTC)\ntrugarez vras dit evit skeudenn marguerite. Chouchenn\nKeats[kemmañ ar vammenn]\nMat e vije derc'hel ur bajenn Keats, a gasfe da John Keats. Henvel gant Shelley. Ha Shakespeare? Ha Hugo? Ha De Gaulle? Gast!Bianchi-Bihan 7 Meu 2006 da 17:49 (UTC)\nskrivit-me ar buanañ ar gwellañ mar plij. --Neal 1 Ebr 2006 da 11:01 (UTC)\nFrañsez II[kemmañ ar vammenn]\nGwlet am eus az poa kroget da labourat war ar pennad Frañsez II. E warezet am eus bet ma vo bet tizhet un emglev diwar-benn an doare mar fell d'ar gumuniezh dre vras e vefe anvet ar pennad-se evit mirout rak ur brezel kemmañ digemmeañ a c'ghhellfe sevel diwar an tabut-se. Gallout a ri (hag ar re all evel-just) labourat warnañ adarre emberr.--Neal 26 Ebr 2006 da 19:21 (UTC)\nCould you please write a stub http://br.wikipedia.org/wiki/Kur%C3%B3w - just a few sentences based on http://en.wikipedia.org/wiki/Kur%C3%B3w or FR wiki? Only 2 -5 sentences enough. Please. Pietras1988 3 Mae 2006 da 20:00 (UTC)\nKoskoriad an heol[kemmañ ar vammenn]\nWar a seblant ez eo koulz lavaret ofisiel dija ar chenchamant :  Benoni 18 Eos 2006 da 20:21 (UTC)\nCeres. War a seblant e ra koulz lavaret an holl yezhoù all gant "c" en anv-mañ, hag ar c'hevatal "ts" er yezhoù kirillek. Mar bez da vrezhonekaat muioc'h e vo a-walc'h gant "s" a gav din. Bremañ e reer kentoc'h gant "s" evit brezhonekaat ar "c" latin (kentoc'h eget gant "k"): santimetr, sinema... (ha n'eo ket ken: kentimetr...). N'ouzon ket hag-eñ 'z eus bet roet ur stumm brezhonek bennak d'an doueez ur wech bennak, evit ma c'heloù ur *Kerez bennak a vefe drochik a-walc'h. Rognogno 19 Eos 2006 da 20:21 (UTC)\nCharon. Amañ e seblant bezañ luzietoc'h ar gudenn. Hervez Wikipedia saoznek e vez distaget alies ch e saozneg e-touez ar steredoniourien, daoust d'an orin mitologel. Lavaret a reont e vez distaget aliesoc'h "k" en alamaneg (daoust ma vez skrivet Charon gante). N'ouzon ket re penaos e vez graet er yezhoù all met skrivet e vez "ch" alies-mat, nemet gant un nebeud yezhoù latin ("c" hepken). Er yezhoù slavek da vihanañ e vez distaget "c'h".\nKavet e vez meneget an anv e-barzh geriadur bras bzh-szg Delaporte, ma skriv "C'haron pr.n. Hist. Charon, the ferriman who convoyed the souls across the Styx" (uheloc'h en devoa skrivet e ranke ar brezhoneg heuliañ fonetik ar brezhoneg ha neket hini ar saozneg hag ar galleg, hag e ranke ar brezhoneg ober gant c'h evit ch gresianek). Aon bras am eus e vo diaes lakaat ur stumm C'haron da dremen. Techet a-walc'h e vefen da virout ur stumm Charon evit ober evel ar braz eus ar yezhoù all, da bep hini da zibab an distagadur a gar (C'haron, Charon pe Karon)!\nA-hend-all eo koulz brezhonekaat e "k" (evel ma vez graet a gav din koulz lavaret bepred: psiko..., kimio...), hag ober neuze gant Karon.\nN'eus forzh penaos e kav din eo diboell klask brezhonekaat an holl anvioù-se: Hydra, Nix... zo mat evel m'emaint, anvioù divoutin int, na petra, ha cheñch o neuz ne vo nemet ur skoilh evit an deskourien.Rognogno 19 Eos 2006 da 20:39 (UTC)\nPlanedenn[kemmañ ar vammenn]\nSalud. Kinnig a rafen Sifroù pep planedenn a zo jedet e-keñver mentoù an Douar evit ar meneg na gaven ket sklaer ha n'am boa ket komprenet. Marteze a-walc'h e c'heller kavout gwelloc'h. Petra eo da soñj ? --Llydawr 25 Eos 2006 da 16:03 (UTC)\nGwir eo ne oa ket gwall vat mentoù evit sifroù zo. Mat ha sklaer e kavan ar pezh 'peus skrivet. --Llydawr 25 Eos 2006 da 16:22 (UTC)\nSavet 'zo bet un tabut war ar poent-mañ (dispelget dre an hir war ar bajenn-mañ). Kaset e vo da benn ur votadeg e-pad ur sizhunvezh d'an nebeutañ evit klask kaout un diskoulm diazezet war un emglev ledan.\nPeret oc'h neuze da vont da lakaat ur sell war an displegadurioù ha da reiñ ho soñj dre votiñ.\n--Neal 5 Du 2006 da 08:34 (UTC) (Merour)\nEus pelec'h e teu ar stumm Neizhan, lakaet ganit e-lec'h Neptun? A galon. Bianchi-Bihan 26 Kzu 2006 da 00:47 (UTC)\nDemat. Votoù a zo o vont en-dro amañ evit aotreañ botoù 'zo (YunBot ha TXiKibot), hag amañ diwar-benn ar peurunvan war wikipedia. Emichañs t'o tro reiñ da ali evit lakaat da vevañ an demokratelezh wikipedian ha kemer divizoù asantet gant ar muiañ niver. A galon, Benoni 27 Kzu 2006 da 23:34 (UTC)\n[] Votomp. MP 30 Kzu 2006 da 09:56 (UTC)\nN'eo ket peogwir n'hon ket a-du ganit e rafen goap eus bed ar brezhoneg : n'out ket da unan e Breizh o kaout un tamm gouiziegezh war hon yezh. Ha n'eo ket o kunujenniñ an dud e laki anezho da gaout c'hoant selaou ouzhit. N'on ket an hini nemetañ da vezañ burutellet dibab ar gêr "Neizhan" evit ober gant "Neptun": Bianchi-Bihan, hag-eñ yezhoniour ampartoc'h egedon, a zo an hini en deus graet an adkas davet Neptun; Shelley-Konk eo an hini en deus adlakaet ar gaoz war an tem-se. Setu, sioula un tamm, ha selaou te eus ar re all! Ha ro din da c'houzout ur c'horn bro eus Breizh e lec'h ma vije graet gant Neizhan!!! Daoust-hag ez eus??? Piv 'n eus krouet ar gêr-se??? Ha perak implij ur gêr disheñvel a grenn eus hini ar yezhoù-all? Ha perak ijinañ ur gêr e brezhoneg evit un anv divoutin? Setu un nebeut goulennoù: met ma na ouezes nemet kunujenniñ, gwir eo na ri striv ebet evit respont... Tampir. Dedennus e c'hellfe bezañ seurt respontoù, ha pinvidikaüsoc'h evit wikipedia eget da imor fall...Benoni 9 Gen 2007 da 21:02 (UTC)\nafer anvioù brezhonek planedennoù zo[kemmañ ar vammenn]\nKaset eo bt ar gerig-mañ d'an holl dud bet roet o soñj betek-hen diwar-benn afer anvioù ar planedennoù e brezhoneg. a-raok mont pelloc'h e fell din disklêrian ec'h eo ingal din ez personel penaos e vo graet eus ar blanadenn-mañ'r-blanedenn e brezhoneg rak n'on ket ur mailh war an tachenn ar steredoniezh na tamm ebet. Chalet on un tammig avat gant ar prim ma c'hell an traoù vont war hent an tagadennoù personel e lec'h sevel arguzennoù poellek evit difenn sav-poent pep hini. Goût mat a ran an aezet e c'hell bezañ tagañ ha bezañ taget, peurliesañ hep ober a-ratozh dreist-holl pa vez kemmet, a-wezhoù re vuan all, titl ur pennad bet savet ganit... Setu e kinnigan kregiñ ar vloavezh-mañ gant ur spered kenlabour pozitivel: pa vez kemmet titl ur pennad pe c'hoazh ar c'heriaoueg bet implijet gant unan bennaket bet krouet ur pennad gantañ/i (da lâret eo an aozer-pennañ), ha dreist-holl m'eo bet savet meur a bennad ganta/i war an dachenn-se, kentoc'h evit mont diouzhtu da digemmañ-adkemmañ titl ar pennad-se e vefe gwelloc'h mont da displegañ perak n'eur ket a-du gant ar c'hemm war ar bajnn gaozeal stag ouzh ar pennad-se ha/pe mont e darempred gant an hini en/he doa kemmet ar pennad oc'h eilañ war e bajenn gaozeal an evezhiadennoù-se. Bewech ma sav ur gudenn a-seurt-se e c'heller mont e darempred gant ur merour evit goulenn e ali digantañ, met fur e vefe chom a-sav da gemmañ-adkemmañ an traoù keit ha ma ne deuer ket a-benn da dizhout ur c'henemglev. Pa vez displeget arguzenniñ pep hini e ranker klask arguzenniñ en un doare poellek atav, hep fuloriñ hag hep tagañ tud all en un doare personel. Bez' e c'heller bezañ a-enep da sav-poent unan bennak, zoken ar re sotañ. hep o zagañ ez-personel. Evit achuiñ, fellout a ra din ivez lâret e kav din o devez implijerion/ezed zo re a aon rak ar verourion. E gwirionez n'int nemet implijerion/ezed orin gante un nebeud galloudoù ispisial (nebud-tre e gwirionez hag hepte ne vefe ket tu d'ar raktres en em difenn rak taolioù-vandalerezh. Aze emaint evit sikour an dud, ha n'eo ket evit feukiñ anezhe. Ar gwir o dvez ar verourion avat, dres evel an implijerion/ezed all, da gemer perzh e pep kaozeadenn hervez o c'hoantoù, met ma kemeront perzh n'hallont ket lakaat da dalvezout o gwirioù-merañ war an aferioù resis-se. Ra vo kavet un diskoul evit afer anvioù ar planedennoù. A galon,Merour (Neal) (Kaozeal) 10 Gen 2007 da 16:08 (UTC)\nKavout a ri ur respont d'az evezhiadennoù amañ. Merour (Neal) (Kaozeal) 11 Gen 2007 da 10:42 (UTC)\nDegemer mat a vo d'az evezhiadennoù er pennad Argo. Bianchi-Bihan 17 Gen 2007 da 13:49 (UTC)\nKeres/Ceres[kemmañ ar vammenn]\nLennet em eus da gemennadenn. N'hallan ket kavout abeg e tiviz Benoni da vezañ adkaset Ceres da gKeres rak e tue ar muianiver gant an dibab-se. Ent personel e oan a-du gant ar c'hinnig Ceres pa soñj din n'eus ket da glask brezhonekaat re an anvioù divoutin pa n'eus hengoun ebet evito en hor yezh, dreist-holl evit anvioù n'int anavezet nemet gant arbennigourien. Unan eus pennreolennoù Wikipedia eo ar c'henasant hag an doujañ da ziviz ar muianiver. Marteze e vo tu da adstudiañ ar c'hraf-mañ diwezhatoc'h pa vo muioc'h a dud dedennet o kemer perzh. Marteze ivez e c'hallo soñjoù an dud emdreiñ goude pleustriñ hiroc'h war an dachenn-mañ ha studiañ pishoc'h arguzennoù pep hini. Da c'hortoz e ranker degemer an dibab graet gant ar gumuniezh. Tu a vije bet da azoañ ur votadeg war pajenn gaozeal ar bajenn met da'm soñj e vije bet heñvel an disoc'h. Un oberenn stroll eo Wikipedia ha ret eo plegañ da reolenn ar c'hoari, ne vir e c'hall pep hini mirout e frankiz soñjal war kement kraf zo ha kenderc'hel da arguzenniñ. Fulup 30 Gen 2007 da 22:38 (UTC)\nKudenn dija gant ar planedennoù[kemmañ ar vammenn]\namañ Neal (Kaozeal) 4 C'hwe 2007 da 09:44 (UTC)\nKudenn an treuzskrivañ (adarre)[kemmañ ar vammenn]\nDre ma sell ouzh ar goulenn az poa graet ouzhin em eus kavet mat kas dit un eilskrid ur ur gerig bet kaset ganin evel merour da v-Bianchi-Bihan a-divout kudenn an doare bet divizet betek hen d'ober war ar Wikipdeia-mañ. Kaset zo bet un eilskrid da bep merour all ivez war un dro.\nTreuzskrivadur anvioù divoutin gresianek[kemmañ ar vammenn]\nGoût mat a ran n'eo ket bet tizhet c'hoazh ur c'henemglev hollek war an dachenn-mañ, met keit ha ne vo ket bet tizhet e pedan ac'hanout da doujañ ouzh an damemglev da c'hortoz o tennañ d'an diforc'h etre theta (Θ, θ) ( > th) ha tau (Τ, τ) ( > t) diouzh un tu hag upsilon (Υ, υ) ( > y) hag iota (Ι, ι) ( > i) evit an anvioù divoutin gresianek d'an nebeutañ. Reuz 'zo bet war an dachenn-mañ dija ha d'am soñj ne vefe ket yac'h mont re bell ganti ur wezh all c'hoazh. Marteze a-walc'h n'out ket a-du gant an dibaboù bet graet betek-hen na gant an niver a dud bet kemeret perzh en divizoù war an dachenn-mañ, met nac'het ec'h eus reiñ da ali daoust ha m'out bet pedet ez personel ha meur a wezh lâret da soñj ha n'eo ket peogwir e van unan bennak er-maez eus ur c'hendiviz ma c'hell chom hep doujañ ouzh ar c'henemglevioù (da c'hotoz pe da vat) tizhet. Gwell e vefe din ma vefe tu da dizhout un emglev ganit-te abalamour dresit-holl d'an niver a bennadoù bet savet ganit o tennañ d'an dachenn-mañ, met mar ne fell ket dit kemer perzh e ranko ar gumununiezh kas ar c'hendivizoù war-raok ha tizhout kenemglevioù hepdout, en ur c'hoût e c'hello bezañ kemmet an damemglev da c'hortoz menneget a-us seul wezh ma teuio muio'ch a dud da gemer perzh er c'hendiviz hag a zo war ar stern c'hoazh gant alioù disheñvel. Evit poent avat e vo klasket lakaet e plesutr an troùigoù bihan hag a zo bet gellet lakaet meur a hini (hag a c'hell bezañ bihan o niver, met, hen adlâret a ran, n'heller ket rediañ a dud da gemer perzh) da sevel a a-du gante betek-hen. A galon, --Merour (Neal) (Kaozeal) 4 C'hwe 2007 da 14:07 (UTC)\nAn anv stêr Gwilen[kemmañ ar vammenn]\nGoulennet em eus e vefe lakaet en-dro ar stumm Gwilen da stumm kentañ evit ar pennad-mañ. Evel ma'z peus labouret war ar pennad-se e pedan ac'hanout da lakaat da soñj amañ . Trugarez.Rognogno 26 C'hwe 2007 da 09:16 (UTC)\nTigr ?[kemmañ ar vammenn]\nSalut Iskommandant, gwelet 'm eus e oa bet savet ganit pennad an tigr dent sabrenn... ha just a-walc'h direnket on gant an titl. Ne vefe ket aesoc'h da lakaat Smilodon ? Tigr dent sabrenn ne gavan ket brezhoneg mat, Smilodon a zo implijet en holl yezhoù ouzhpenn-se... N'eo ket em eus c'hoant pismigañ met memestra...petra soñjes ? Malo 23 Mez 2007 da 19:54 (UTC)Malo\nDemat! Ur pennad savet ganit pe az peus labouret warnañ a zo bet kinniget evit bezañ lakaet war renk ar pennadoù mat. Tu zo dit reiñ da ali amañ. Mar bez ezhomm e c'hellez ivez ober da vad eus ali an implijerien all evit gwellaat c'hoazh ar pennad a benn ma yelo ar gumuniezh a-du evit reiñ ar meneg "pennad mat" d'ar pennad. Ma sav goulenn pe c'houlenn e c'hellez mont e darempred ganin. A wir galon, Benoni (Kaozeadenn) 17 Kzu 2007 da 16:18 (UTC)\nE-touez an emstriverion e weler diouzh un tu ur skipailhig tud en em anavez mat war a hañval, hag oc'h en em kinnigañ pep hini an eil evit egile : BB (kinniget gant Ex-Smith ha Neal), Ex-Smith (kinniget gant Neal ha BB), Llydaw (kinniget gant Ex-Smith, BB ha Neal) ) : bravat tiegezh, neketa ? Diouzh un tu all, estregedon, Y-M D (kinniget gant Bolivar, "Gweñlc'h"), Gwendal P. ha Malo (kinniget ganto o-unan). Ha neuze e teu an traoù da vezañ kemplesoc'h evit BB hag e sujidi ! Neal ha BB zo ar re o deus kinniget ar muiañ a emstriverion (BB, Ex-Smith, Llydaw ha gant Neal ; Ex-Smith, Llydawr ha Kdbzh gant BB), pa oa asur e oa tud eus o skipailhig. Ha bremañ pa welont tud all -ne hañvalont ket anavezout ken mat- e skriv Neal : Ret eo anzav on souzhet bras gant an niver a dud a fell dezhe dont da vezañ merour... hag en em c'houlenn a ran hag-eñ e c'houvezont int-i holl pe re eo kefridioù ar c'harg-se? N'eus forzh penaos, ne gav ket din e vefe un dra vat kaout re a verourion rak ret eo dezhe en em glevet ivez ha, d'am soñj atav, e vefe aesoc'hig kas an traoù war-raok en un doare sioulig ma vefe un nebeud merourion oc'h ober war-dro ar raktres atav. Ya, sur ! Gwelloc'h eo "un nebeud merourion oc'h ober war-dro ar raktres atav". Un nebeut tud dibabet mat na petra 'ta !\nMeven 2 Her 2009 da 15:06 (UTC)\n...dres ! An disoc'hoù ne hañvalont ket pezh a oa gortozet gant BB "Neal", gant tud enebet ouzh BB ha ne oant ket gortozet. Ha neuze BB -bepred dindan anv "Neal"- da glask hag-eñ ne vefe ket un tamm irienn bennak : Kement a dud a-enep BB ? Ne c'hall ket bezañ ! Ha neuze BB "Neal" da c'houlenn un tamm enklask diwar-benn ar stankadennoù hag an IPoù digant un atebeg bennak eus ar Wikipedia gallek ha . Ha disoc'h e enklask a voe e voe heñvel IPoù...Bianchi-Bihan ha Kdbzh, arveret stank ganto an hevelep urzhiataer e-pad ur sizhunvezh bennak e miz gouere ! Nag un dichañs ! Ha neuze BB "Neal" da douiñ n'eo ket Bianchi-Bihan ha an hevelep den ! Neuze, disheñvel talvoudegezh an enklaskoù hervez piv zo e kont : diouzh un tu IPoù disheñvel ne vir ket ouzh un hevelep arverer da vezañ a-dreñv, diouzh an tu all un hevelep IP ne brou ket ez eo an hevelep hini a zo a-dreñv...Ne lavaran ket ez eo Bianchi-Bihan an hevelep hini -pezh n'int ket din da c'houzout-, met petra vefe lavaret ma vefe merket va IP e-touez an dilennerion ? Pe IPoù heñvel e-touez ar re "n'o deus mouezhiet mat" ? Emichañs e vo plijet ar re-se -ar re o deus mouezhiet a-enep BB- da zeskiñ an diskred zo warno da vezañ keniriennourion ganin...Mouezhiet 'm eus gant ur c'hont savet a-ratozh evit se, hogen dindan un lesanv splann a-walc'h -Mewenn-, n'em eus ket klasket kuzhat piv oant : kement-se a dalveze mat, da vihanañ, ur bloaz stanket, ken grevus ma'z eo kement-se, anat deoc'h ! Dreist-holl e lenner diwar bluenn "Neal" Goût a ra an holl, da skouer, n'hall ket ar verourion kemer divizoù diwar-benn kaozeadennoù m'o deus kemeret perzh enne? . Met kement-se n'eo ket un arver personel eus e c'halloud, anat deoc'h !\nAdtapet diwar « https://br.wikipedia.org/w/index.php?title=Kaozeadenn_Implijer:Iskomandant_Marc%27heg&oldid=1610420 »\nKemmoù diwezhañ degaset d'ar bajenn-mañ d'an 8 Gen 2015, da 20:31.


Zombie Strippers - Wikipedia\nSkritell ar film\nTitl orin : Zombie Strippers\nDeuet er-maez : 18 a viz Ebrel 2008\nPadelezh (PAL-DVD) : 94 munutenn munutenn\nSkigner : Stage 6 Films\nFilmaozer : Jay Lee\nProduer : Larry Schapiro\nSkrivagner : Jay Lee\nSonerezh : Billy White Acre\nZombie Strippers a zo ur film euzh fentus deuet er-maez e 2008. Ar senario hag ar filmañ a zo bet graet gant Jay Lee, hag e-touez aktorien ar film emañ Robert Englund, Jenna Jameson ha Tito Ortiz. Skignet eo bet gant Sony Pictures Home Entertainment. Diazezet eo war ar pezh-c'hoari Rhinoceros gant Eugène Ionesco.\n3 Sell ar vurutellerien\nEn dazont e c'hoarvez ar film. D'ar mare-se emañ George W. Bush o ren er Stadoù-Unanet evit ar pevare gwech. Divodet en deus kendalc'h ar Stadoù-Unanet, berzet en deus ivez an noazhder foran, ha brezel a zo etre ar Stadoù-Unanet ha meur a vro all : Frañs, Irak, Afghanistan, Iran, Syria, Venezuela, Kanada hag Alaska (hag a zo dispartiet diouzh SUA). Neuze ez eo splann ez eus kement a vrezelioù ken n'eo ket niverus a-walc'h ar soudarded a c'hallfe brezeliñ. En ul labourva kuzh renet gant ar mezeg Chushfeld (Brad Milne) e Sartre e tiorrener ur viruz da lakaat ar soudared marines marv da c'henel en-dro a-benn distreiñ da vrezeliñ. Met aet eo ar viruz er-maez eus al labourva, ha meur a zen a zo bet paket gantañ. Ur strollad soudared marines anvet skouadron Z a zo lakaet e-karg eus lazhañ ar zombied, met unan eus ar soudarded anvet Byrdflough (Zak Kilberg) a zo dantet gant zombied hag e teu a-benn da dec'hout kuit. En em gavout a ra e-kichen ur c'hlub strip-tease anvet Rhino. Mervel a ra ha pa c'han en-dro eo deuet da vezañ ur zombie hag ez a e-barzh ar c'hlub.\nE penn Rhino emañ Ian Essko (Robert Englund). Ur stripper nevez, Jessy (Jennifer Holland) hec'h anv, a zo o paouez en em gavout er c'hlub, peogwir eo dav dezhi dastum argant da baeañ oberatadenn he mam-gozh. Kejañ a ra ouzh dañsourez vrudetañ ha speredekañ (gwelout a reer anezhi o lenn oberenn glok Friedrich Nietzsche) ar c'hlub anvet Kat (Jenna Jameson). E-keit ha m'emañ Kat o tañsal ez eo taget ha dantet gant Byrdflough. Daoust ma n'eo ket gwall laouen Essko e tiviz mirout anezhi peowgir eo dañsourez wellañ ar c'hlub. Berzh bras a ra an dañsourez zombie. An dañsourezed all a gompren neuze e c'hallfent koll o micher, neuze e tivizont dont da vezañ zombied ivez, hag e tantont holl arvesterien ar c'hlub. Essko a glask mirout an holl zombied en ur gaoued e kav ar c'hlub, met dont areont a-benn da dec'hout hag e krogont d'en em gannañ etrezo. An dud er c'hlub a glask treuzvevañ betek ma teufe soudared ar skouadron Z da zieubiñ anezho. Kompren a reont ez eo bet laosket ar zombied da dec'hout gant gouarnamant Bush a-benn lakaat an amerikaned da zisoñjal ar c'hudennoù a zo savet abalamour d'ar brezel ha da gudennoù armerzh.\nAktorien[kemmañ | kemmañ ar vammenn]\nPenny Drake ha Jenna Jameson e-pad ma voe filmet Zombie Strippers\nBrad Milne : Dr Chushfeld\nJen Alex Gonzalez : Lt Ryker\nDegemeret eo bet evel ur film etre gant ar vurutellerien. Lavaret eo bet e oa filmet ha produet fall, daoust da se eo bet anzavet e oa ennañ kenedouriezh camp. D'an 20 a viz Eost 2008 eo bet embannet gant al lec'hienn Rotten Tomatoes e oa 41% a bennadoù burutellañ pozitivel (diazezet war 51 pennad burutellañ). War Metacritic e lavarer ez eo 45 diwar 100 keidenn ar film (diazezet war 14 pennad burutellañ).\n↑ http://www.rottentomatoes.com/m/zombie_strippers/ Zombie Strippers Movie Reviews, Pictures - Rotten Tomatoes\n↑ http://www.metacritic.com/film/titles/zombiestrippers Zombie Strippers (2008): Pennadoù burutellañ\nZombie Strippers war MySpace\nZombie Strippers war Yahoo! Movies\nTrailer war Apple.com\nAdtapet diwar « https://br.wikipedia.org/w/index.php?title=Zombie_Strippers&oldid=1868144 »\nFilmoù gant zombied\nKemmoù diwezhañ degaset d'ar bajenn-mañ d'an 18 Meu 2020, da 12:57.


Pajenn:Morvan - Kenteliou hag istoriou a skuer vad evit ar Vretoned, 1889.djvu/431 - Wikimammenn\nPajenn:Morvan - Kenteliou hag istoriou a skuer vad evit ar Vretoned, 1889.djvu/431\nAr bleiz a bleg he benn eun eil guech.\n— P’eo guir ec’h assantez senti, eme ar zant, me a c’hourc’hemen dit, en hano Jesus-Christ da vestr ha va hini, deus ganhen e kær. Hag ar bleis varlerc’h Sant Fransez evel eur c’hi carantezus. Ar c’helou-ze a ieas buan dre gær : Erru ar bleis gant Fransez ! erru ar bleis gant ar zant ! Al loen gouez deut da veza dôn ! An oll en em zestum evit guelet ar burzud. Beac’h o deuz o cridi d’ho daoulagad.\nNeuze Sant Fransez a zao var eur mean, hag en eur ziskuez ar bleis gourvezet ehars he dreid, e lavar, en eur scuilla daelou : « Pec’herien, va bugale gez, mar en deuz al loen-ma great kement a aoun deoc’h, mar oc’h eus crenet kement o velet he c’hinou digor hag he skilfou, pebez aoun na dleit-hu ket da gaout rag an ifern, rag an droug-speret, al loen-ze mil guech feroc’h eget hema, a so ato digor he c’hinou evit lonca ar re a ra an droug ? Ah ! distroit oc’h Doue ha grit pinijen. Guelit ar bleis-ma : prometet en deus din ne dago mui nag ar chatal, nag an chas, nag an dud. C’hui ive, mar doc’h va mignonet, roit dezhan he vevans. Lavarit din, hag hen ober a reot-hu ?\nAn oll a lavar a eur vouez : ia, ia, ni her bevo !\nClevet a rez, eme ar zant d’ar bleiz, an dud-ma a asant ganez. Setu an accord great ; mes red eo eun herres bennag. Evit tonka, digas da bao em dorn !\nAr bleiz a zao dioc’h-tu, ha ker sentuz ha tra, a ia da lacat he bao e dorn an den Doue. An oll a vouele gant laouenedigez, hag ar bleis a vije lavaret a gemere perz e laouenedigez an dud.\nAr bleiz-ze a vevas daou vloaz er c’his-se, o vale dre gær, o vont euz an eil dor d’eben da glasc he dam. An oll bras ha bihan, a rea stad anezhan. Dor\nAdtapet diwar « https://br.wikisource.org/w/index.php?title=Pajenn:Morvan_-_Kenteliou_hag_istoriou_a_skuer_vad_evit_ar_Vretoned,_1889.djvu/431&oldid=162628 »\nKemmoù diwezhañ degaset d'ar bajenn-mañ d'an 22 Mae 2020, da 10:04.


Buhez ar Zent. page 926, 927, 928. Encyclopédie Marikavel.\npage 926, 927, 928\nPages 926, 927, 928\nen parouz Planiel\n...C'hoaz zo eur plas dreist ar re all\nAr Goz-Iliz, kichen Kamarl,\nAr Goz-Iliz, en Planiel,\nWar vord an ôd en Kamarel.\nEvelse e lavar ar werz koz, savet en enor da Itron-Varia ar Goz-Iliz.\nN'e ket awalc'h mont da oueliou ha pardoniou ar zent ; anaout o doare, o bue, a zo red ive. Henvel awalc'h ouz ar pez a gaver en levr Bue ar Zent, ar gwerziou savet endro da bardoniou koz Breiz-Izel e kaver enne, war an dro, istor ha kelennadurez. Hon tadou o frene 'vel lod ar pardon, o c'hane hag a deske evelse ar pep kaeran eus istor o Bro.\nNo vo ket gwelloc'h kontet, en nep stumm, istor ar Goz-Iliz, ,evit nan eo 'barz ar werz eman aman war-lerc'h ar pennadou kaeran anezi.\nSant Modez, bet marvat o welet Sant Tual er Goz-Yaudet, a bôzas, en eur dremen en Planiel, hag a chomas eno c'houec'h da brezek ar fe.\nSant Modez deut da Blaniel\nChom epad c'houec'h miz er c'hastel,\nSklerijenni ra an ôtro\nBadezi ra an holl war-dro.\nMonet reont nao eun devez,\nAn ôtro hag ar prins Modez,\nAn itron ha pevar vugel,\nGant diou vatez, da Gamarel.\nEn briz heol eus deliou ar c'hoad,\nWar vord an ôd e zo êr vad ;\nWar an dinen c'hlas azeet,\nPrezegen Modez da glevet.\nEil vab an ôtro deu 'n e benn\nTapout eur rozennig spern-gwenn ;\nMonet 'ri 'vit he displantan,\nHag er mor kerkent da ramplan.\nAr mor o tanzen dichalan\nGas an ôtro yaouank gantan...\nAr maro sko en o c'halon,\nAn tad zota gant ar spouron.\nWar-lerc'h e vab en dour redet.\nSiouaz d'ean, neuial n'oar ket ;\nDistroadet eo gant ar mare, O daou en riskl bras o bue.\nGant an itron 'n'e ket disket\nPedenno ar gatoliked ;\nEn em lakat ra da bedi\n'N doueo fôz d'o farei.\nMes sant Modez a bed ar Werc'hez Vari. Chilaouet eo ; eur wagen a doug an tad hag ar mab war ar zec'h. Gant al levenez o devoa, e prometjont sevel eur chapel d'an Hini 'n evoa o zalvet.\nVit testent ar burzudo,\nTleer sevel eur chapel vrao,\nEur chapel goant pe eun iliz,\nDa darempredi gant Breiziz.\nSant Modez a gan er chapel-ze an oferen gentan .hag a va goude da Bleraneg da gerc'hat eur beleg da lakat en he zervij.\nAr burzudou c'hoarvezet eu Kamarel o deus gwriennel don .devosion ar Werc'hez 'barz kalonou ar gristenien. Setu kaeran faim a digouezas\nGant pemp den eus a gêr Pontre,\nEt en traou gant eur vag neve.\nO tremen dre al Ledano,\nE lavarent o fedenno,\nDaoulinet o femp asambles,\nDa westlan o bag d'ar Werc'hez,\nGoude 'ch ejont war rôk ganti,\nEvit pesketa brizili,\nNeve grog e oa al lano,\nPa weljont 'bep tu gwagenno.\nN'helled na roenvial na levial.\n'Mesk ar gwagenno o ruilhal ;\nDaou vartolod batorlet krenn,\nLiou ar maro en o c'herc'hen.\nGant anken vras en o c'halon, an tri-all a bed an Itron-Varia-Gamarel, ha setu kerkent,\nDaou flamm tân diskenuas d'o c'hât,\nUnan yeas 'bep tu d'ar vag.\nAr Werc'hez o tiskouez ar golo d'eze, ar pemp marlolod a digoue en Kamarel, ouz ar vered, hag a ra ter dro d'hec'h iliz. An daou c'holo a ya ebarz ; int a chom ouz toull an nor du drugarekât o Mamm vat ken ma teu, da veure, ar beleg da lzvaret e oferen.\nPerak e toug ar chapel an hano a Goz-Iliz ? Ar werz a rospont war ze penôs gwechall e oa ter barouz en Planiel : Kamarl, Sant Anton ha Pen-al-Lann ; chapel ar Werc'hez eo « koz iliz" Kamarl.\nAr pardon a ve d'ar 15 a viz eost, hag a zigor da hanter-noz, dre oferen ar belerined, a bleustr ar pardon muioc'h en noz 'vit war an de.\nPardon ar Goz-Iliz an eus miret e liou kristen ; ha dre ze, glizen an ne a zalc'h da gouezan puilh el lec'h. binniget-se. Tud klanv, tud nammet a deu da c'houlen ar yec'hed : martoloded hia soudarded.\n'Deu da c'houlen digant o Mamm\nDistrei d'ar gêr yac'h ha dinam.\nPa dizroont, e teu gante donêzonou d'ar Werc'hez.\nGoude, e chomont da vevan en harz he chapel, da c'hortoz mont en he c'hichen d'ar baradoz,\nDa ganan d'ezi kantiko,


stuzegezh, sevenadur, kultur ? | ur blog eo …\nstuzegezh, sevenadur, kultur ?\nPublié le 02/12/2013 par Yann-Ber\nHag e vefe ar stuzegezh a hennad lec’hel, hag ar sevenadur a hennad hollveziadel ?\nPadal ar stuzegezh pobl a vuk d’an hollveziadelezh p’ emañ un eztaol eus denelezh he oberourion.\nAr stuzegezh c’hreantel padal zo kantet en amgant an daouad kenderc’hañ-beveziñ. Ne eztaol ket denelezh he oberourion hogen o gwerc’helezh danvezel. Talvezout a ra da gas war-raok ar pellañ ar gwellañ an danvez kelan ez int. He oberourion zo kenderc’herion, binvioù ha danvez krai ur c’henderc’hañ danvezel.\nMarteze e klotfe en degouezh-se ober gant ar ger kultur. Anv ez eus eus kenderc’hadoù, eus merañ kenderc’hadoù. Seurt saviad a zeu da vezañ anat gant eskoradur an anvadoù Maison de la Culture ha Ministère de la Culture e Frañs. N’eo ket diabeg e vefe bet arzaelet an anvadoù-se en o yaouankiz.\nHa ne vefe ket bodet dindan an tog kultur ar c’henderc’hadoù iskis-se n’o deus mui nemet liammoù distenn gant ar stuzegezh ha gant ar sevenadur ? Ur rann eus ar c’henderc’hañ madoù beveziñ, eus an armerzh, int.\nAr sorbiennoù zo lod eus ar stuzegezh pobl. Drezo e tegas den ar bobl e damm da vuhez ar sevenadur. Drezo e tiorren ul liamm gant iziunadoù denel, finvezioù boutin d’an denelezh a-bezh, en tu all d’ar furmoù, d’ar gerioù, d’ar yezhoù.\nN’ eus nemet an dud paket e rouedad kenderc’hadoù ar c’hultur, merourion danvez, furmoù, evit goulenn ur packaging (pakata) nevez d’ar sorbiennoù d’ ober ganto marc’hadourezhioù nevidadus. E dibenn dezrann eo ar gorre, ar pakata, ar golo, a ro e briz d’ar varc’hadourezh war an nevid. Skarzhet eo bet danvez ar sorbiennoù, o liamm gant ar sevenadur. Talvoudegezh an dra zo hini an nevid, kuit a zenelezh. An nevid zo dangorelezh danvezel.\nStuzegezh ha sevenadur zo etrezo ul liamm daelerezhel a ra d’ar sevenadur eskoriñ eus ar stuzegezh ha d’ar stuzegezh eskoriñ eus ar sevenadur. Bev-buhezek eo an argerzh, denel. O vezañ m’ eo bev e c’hell mervel, siwazh, ha mervel an denelezh.\nAr c’hultur zo danvez neuze, ur bed traoù ha binvioù danzeet gant mab-den evit e gletadurezh war an tamm douar-mañ. Dedaoladoù an daelerezh stuzegezh / sevenadur e vefe ?\nMar bezan ouzhpenn un danvez kelan e vezan o vale en teir furm-se war un dro, stuzegezh, sevenadur ha kultur, kuit a urzhaz etrezo.


avril | 2016 | ur blog eo …\nPublié le 23/04/2016 par Yann-Ber\nStrink ar werenn\nskrin va c’halon\nsec’het disi gant ul lien sec’h\nboullded an eienenn\nar gazhez a glev an nor digoret\nha lammat diwar varlenn ar prenestr\nha dont e-barzh da dommañ\ndevezhiad a-bezh war ar skindommer\ndevezh o kregiñ\npelec’h emañ an dud\nhag a-bell ez embregont o denelezh\ne gwigour an nor\nen tommder flour ?\nhe blev melen\nPublié le 15/04/2016 par Yann-Ber\nblev melen a-fuilh\nbamet dirak dremmwel divent ar geunioù\nhe estlamm rak an ostaleri bihan a gavan ken boutin\nhe fouez-mouezh koant\nglep ha moan\nhe entan rak ar vuhez\nrak an dud\nhiraezhiñ a ran dezhi\nhep bezañ lennet ger eus he barzhonegoù.\nsioulder an hañv\nPublié le 12/04/2016 par Yann-Ber\nNag un devezh kaer. Uhel ha tomm e oa an heol.\nRe yaouank e oa evit kaout aon rak bannoù grizias an heol.\nRedek a rae davit ti e vignoned. An tiez tro-dro a oa serret holl o stalafioù da lezel nemet un nebeut gouloù da dremen. A-dreñv d’ ar stalafioù e oa digor ar prenestroù da reiñ tro d’un avel sil bennak.\nMont a reas a-dreuz d’ ar bleunioù dirak ar voger en ur ziwall na vefent flastret dindan e votoù. Tremen a reas e benn hag e zivskoaz dindan stalafioù prenestr ar gegin.\nSur e oa d’ an eur-se kavout e vignoned staliet ouzh an daol da zebriñ un tamm, pe da evañ ur banne fresk, pe da lenn ul levr tresadennoù bennak.\n– Salud dit Flip, ar baotred n’emaint ket er gêr. Dont tre a c’hellez hag en em staliañ en trepas da c’hortoz…\nRisklañ a reas ouzh ar voger, kouezhañ evel ur sac’had eskern, skoet gant ar c’hurun.\nMamm e vignoned e oa, dirak an dar, staliet ur gibellad dour d’en em walc’hiñ, noazh.\nAr wech kentañ e oa dezhañ gwelout un den en noazh pilh. Simudet e oa.\nPezh edo o paouez gwelout a oa mil bell diouzh an Itron Kernaoz.\nKement a groc’hen, flour, skedus, pa ne oa dezhi boaz nemet an daouarn, an daouufern, un dremm mousc’hoarzhus e-mesk he blev du, hag ur vouezh flour ha kompez.\nKorf un den a oa disheñvel bras gwisket daoust pegen koant e oa an dilhadoù.\nAr c’horf gwenn e groc’hen a dape kement gouloù a dremene etre ar stalafioù hag e zaskore d’ ar gegin e-giz ur skleur marzhus.\nUr predig e oa bet, ur frapadig amzer m’ en doa arvestet ouzh ar c’hroc’hen kann, astenn divent d’ he dremm dous a ziguzhe e-mesk he blev du a-fuilh. He gouzoug, he divskoaz a oa flour, ront, hir, anat. Hag he divronn ken dudius, sioul ha parfet, estren, pep hini ur vleunienn teñval en he c’hreiz. En ul luc’hedenn e oa steuziet ar feskennoù pa droas an itron davetañ ha kinniget dezhañ bolz he c’hof dindani un goumoulenn deñval ha skañv ispilhet e krec’h he divhar mistr.\nAn tec’h ! Ne ouie ket penaos, met redek a rae daoust d’ e zivhar blot.\nRedet en doa betek ur guzhiadell er strouezh. Tamolodet e oa, e benn war e zaoulin, badaouet.\nNe c’hellfe nemet steuziañ. Ne vefe ken gwelet gant den. Mervel trumm a ranke.\nNe oa c’hoarvezet netra. Morse n’ he doa an Itron Kernaoz graet anv eus an darvoud. Ne oa bet Flip na gourdrouzet, na goapaet. Netra ne oa bet kemmet e doare bevañ tud ar gêriadenn.\nTouellet e oa bet nemetken. Ar bed ne oa ket ar pezh e oa bet lakaet da grediñ e oa. Kevrinusoc’h, kaeroc’h e oa.\nMorse en e holl vuhez ne c’hoarvezas gantañ un dizoloadenn ken espar ha korf boemus an Itron Kernaoz e sioulder disheol un hañv grizias.


Brezel ar Meurvor Habask (1879-1883) - Wikipedia\nBrezel ar Meurvor Habask (1879-1883)\nKartenn a ziskouez ar cheñchamantoù harzoù goude ar brezel\nBrezel ar Meurvor Habask (e spagnoleg La Guerra del Pacífico, pe La Guerra del Guano y Salitre) zo ur brezel a darzhas e kornôg Suamerika e 1879 hag a badas betek 1883. Brezel a voe etre Chile hag armeoù Bolivia ha Perou. Daoust da gevredadenn an teir bro er brezel a-enep Bro-Spagn e savas buan tabut diwar-benn ar proviñsoù ma oa puilh ar c'hailh enno e Peroù (rannvro Tarapacá, Tacna, hag Arica), hag e Bolivia (proviñs Antofagasta). An embregerezhioù chilean, korvoet gante gweleadoù ar c'hornadoù-se, a oa gourdrouzet o mad pa oa broadelet holl vengleuzioù nitrat Tarapaca gant Bro-Berou, ha pa savas Bolivia un tell 10 % war nitrat Antofagasta hag ar gompagnunezh hent-houarn. Atizet e voe ar brezel gant un tabut etre Chile ha Bolivia diwar-benn ul lodenn eus gouelec'h Atacama.\nKregiñ a reas ar brezel d'ar 14 a viz C'hwevrer 1879 pa voe kemeret porzh ha kêr Antofagasta gant an arme chilean, goude gourdrouz Bolivia da lemel perc'henniezh kompagnunezh nitrat chilean Antofagasta. Perou a glaskas mont da dredeog, met pa zisklêrias Bolivia e oa e stad a vrezel e trenkas an traoù. Bolivia a c'houlennas digant Perou he skoazellañ hervez an emglev kendifenn etre Perou ha Bolivia, tra ma c'houlenne Chile e tisklêirfe Perou diouzhtu e oa neptu. D'ar 5 a viz Ebrel, goude eneberezh Perou ouzh ar goulenn-se, e tisklêrias Chile ar brezel d'an div vroad.\nAr brezel eus an holen-moger-se a badas pemp bloaz e tachennoù disheñvel evel Gouelec'h Atacama, gouelec'hioù Perou ha broioù meneziek. Kentañ emgann ar brezel e voe emgann Topáter. E-doug ar pep brasañ eus ar bloavezh kentañ he doe ar brezel war vor ar pouez brasañ, rak Chile a stourme da sevel un hent mor da adpourveziñ he soudarded er gouelec'h sec'hañ er bed. Gant morlu Perou ez eas an tu kreñv da gentañ met trec'h e voe morlu Chile. Da c'houde e trec'has Chile armeoù Bolivia ha Perou, sterniet fall. Faezhet e voe Bolivia penn-da-benn en emgann Tacna d'ar 26 a viz Mae 1880 ha rediet da gilañ. Arme Perou a voe trec'het en emgann Arica d'ar 7 a viz Mezheven.\nFin[kemmañ | kemmañ ar vammenn]\nErgerzhadenn an arme chilean war an douar a echuas e 1881, gant kemeredigezh Lima gant Chile. Dont a reas neuze ar brezel da vezañ ur guerrilla renet gant dilerc'hioù arme Peroù ha siviled. Berzh a-walc'h a reas stourmadenn ar Breña da herzel ouzh Chile met ne cheñchas ket disoc'h ar brezel. Goude faezhidigezh Perou en emgann Huamachuco e sinas Chile ha Perou skrid-emglev Ancón d'an 20 a viz Here 1883. Bolivia a sinas un dreverzh gant Chile e 1884.\nChile a c'hounezas tammoù eus Perou (Tarapacá), arvor Bolivia (ar pezh a bellae Bolivia diouzh ar mor), hag e talc'has e-pad ur prantad proviñsoù Tacna hag Arica. E 1904 e sinas Chile ha Bolivia un "emglev peoc'h ha mignoniezh" a ziazeze o harzoù da viken. Gwashaat a reas an darempredoù etre Chile ha Perou pa ne voe ket dalc'het mouezhiadeg-pobl 1893 da zivizout tonkad proviñsoù Arica ha Tacna. Da c'houde un trevadennadur eus an takadoù-se hag ur chileanekadur feuls e oa torret an darempredoù etre an div vro e 1911. Treuzvarc'had Tacna–Arica e 1929 a roas Arica da Chile ha Tacna da Berou, met ne lakas ket an digarantez da baouez etreze. Seul wech ma sav kudennoù nevez etre an div vro e vez kaoz adarre eus ar brezel-se.\nAdtapet diwar « https://br.wikipedia.org/w/index.php?title=Brezel_ar_Meurvor_Habask_(1879-1883)&oldid=1954988 »


Al Liamm - Yann Bijer\n• Ar gelaouenn\n• Prenañ skouerennoù\n• Hor mignoned\n• Gouel ar 400vet\n• An embann\nMe hag ar skrivañ...\nGalv ar yezh\nKen pell ha ma c’hell mont ma soñj war-gil, da heul bann-sklêrijenn ma memor, war-du amzer ma bugaleaj, e teu bep taol ar memes taolenn dirak daoulagad ma spered :\nE ti ma zad-kozh emaon, e porzh-mor Lechiagad, er Vro-Vigoudenn. Ar goañv a zo. Mare koan eo. Pevar den a zo tro-dro d’an daol grenn, war bep a gador, e-barzh ar gegin. Dindanon, war pladenn ma c’hador, e vez ganin un dorchenn dev, din da vezañ uhel a-walc’h evit lipat ma yod, gant ul loa vihan, e-barzh ma flad aluminium. Emañ Tad-kozh e-barzh an tu-dehou din, Mamm e-barzh an tu-kleiz ha Mamm-gozh a-dal din, en tu all d’an daol, eviti da vezañ an tostañ deus ar fourno. N’emañ ket ma zad ganeomp. Biskoazh n’em eus gwelet liv e benn c’hoazh. Prizoniad eo e Bro-Alamagn, abaoe tri bloaz, hervez m’he deus lavaret Mamm din. Brezel a zo gant ar broioù, war am eus komprenet. Setu m’eo aet ma zad d’ober brezel... met, e-barzh ma spered bugel, Tad-kozh an hini eo ma zad.\nAr c’hazh, Bibich Rouz, a zo ivez ganeomp. En e c’hourvez emañ, e-harz traoñ ar fourno, moredet evel boaz. Bep an amzer e sellan outañ. Ne ra van ebet ouzhin. Ar c’hizhier, goût a rit, a zo loened didrouz, digaz ha dizalc’h. Ne oar hennezh sujañ nemet ouzh Mamm-gozh. Hi eo a ro dezhañ e voued. Paourkaezh loen, a oar lavarout Tad-kozh ouzh ar c’hazh. Met ezel eus ar familh eo Bibich Rouz memestra.\nLakaet ez eus bet din, gant Mamm-gozh, un tamm amann da deuziñ e kreizig-kreiz ma fladad yod. Flour-tre ar yod ouzh ma staon. Ar re all a zo gant o soubenn besked. Martolod eo Tad-kozh, mestrouer pa lavarin mat. Pep hini a ya gant e voued.\nSerret eo bet ar stalafioù. Noz a zo er-maez. Al lamp petrol, war e droad e-kreiz an daol, e sav e flammenn velen e-barzh e gorzenn wer tanav hag a lak’ anatoc’h c’hoazh kannder koefoù an div Vigoudenn ouzh skramm an teñvalder a ren e foñs ar gegin. War barlenn ar ganastell, e korn pellañ ar pezh, ez a an dihuner ingal gant e dik-tak peoc’hus. Didrouz eo an ti. Bep an amzer e sav kaoz gant ar re vras. N’eus nemet brezhoneg ganto. Me o selaou, digomz, tra ma tiwan ennon, hep gouzout din, elfennoùigoù kentañ ar yezh komzet gant ma zud.\nAmzer gwechall e oa. Eürusat bugaleaj an hini eo am eus renet em yaouankiz tener ! Ne oa bugel nemedon en ti. Karet gant an holl. Luskellet, diwallet, maget. Alies e veze Tad-kozh er gêr, peogwir ne c’helle ket ar bagoù mont war-vor dre ziouer a eoul-maen, ar « mazout » evel ma veze lâret, abalamour d’ar brezel. Bep mintin, e ouie Tad-kozh mont d’ar Beg, betek kal bras Lechiagad, ha me gantañ, a-c’haoliad war e chouk. Daou vloaz hanter ne oan ken. Ha kaoz gant ar vartoloded e penn-laez ar c’hal bras, e-harz an tour-tan. Me o selaoue, didrabas, em bleud e oan gant ma zad-kozh.\nBemdez, da un eur goude merenn, e lâre Mamm din : « Bez’ emañ ar “patrouilh” war-bouez ober e dro. Poent eo dit mont d’ober da gousk-kreisteiz ». Douget e vezen neuze ganti d’he c’hambr, war-laez, dre an diri koad koaret. Ha keit ha ma oa Mamm o tennañ ma dilhad diwarnon, e-kichen prenestr ar gambr, e lâre-hi din : « Sell, emañ ar “patrouilh” o vont gant e dro ». Neuze, avat, e oa dedennet ma selloù gant daou soudard alaman, bep a fuzuilh ganto ouzh o skoaz, o kerzhout hebiou d’an ti gant ar wenojenn a gase betek an aod, kant metr pelloc’h. Setu e oa ar “patrouilh” a verke din, bemdez, an eur da vont d’ober ma c’housk-kreisteiz. Ne oan ket ken fier-se, memestra. Er vro e oa an Alamaned. Ur wech a oa memes, soñj mat am eus, ma oa deuet un ofiser Alaman du-mañ, gant tri soudard, da furchal e-barzh an ti. Lâret e oa bet din, pa oan deuet brasoc’h, e furche ar soudarded en tiez evit gouzout hag-eñ ne vije ket bet bagoù o tegas armoù eus Bro-Saoz evit paotred ar Rezistañs.\nAet en tu all d’am fevar bloaz, e oan boazet da vont da redek ma reuz e karter ar Beg, dre ar straedoù treuz-didreuz, gant ar baotred all. Ar re vras, seizh pe eizh vloaz, a ouie lakaat da ruilhañ kelc’hioù houarn chomet war-lerc’h barrikennoù kozh didalet. Ar re vihan, eveldon, e oa o flijadur stlejañ war o lerc’h trenioù bihan fardet gant boestoù-mir goullo war-lerc’h sardin dre eoul, ha staget ar boestoù-se an eil ouzh eben gant tammoù fiselenn. Ha youc’hadennoù hed-ha-hed ar straedoù… Kerkent e lâre ur penn-sturier bennak : « ha ma yafemp d’an aod ! ». Hag ar vandennad ha mont, evel un nijadeg filiped, da redek war ar c’herreg, ha mein d’ar gouelini, n’eo ket c’hwi ’lâr ! Gwechoù all, e vezemp o vont da c’hoari e-barzh ar c’hanojoù chomet war ar sec’h. Bourrañ a raemp ! Met kerkent-all e teue mestr ar c’hanod warnomp : « A bastagn, lavagnoned ! Lammit kuit deus ma c’hanod pe me ’lako deoc’h ho fri a-dreñv ho kein ». Hag ar filiped war-nij en-dro. Na pet gwech e oa degouezhet ganin dont en-dro d’ar gêr gant ma botoù-koad pe ma c’halochoù karget a zour mor, pe c’hoazh diskroc’henet ma fennoù-glin ! Ha trouz da gaout, neuze, digant Mamm. Met petra faot deoc’h. Evel-se e oa.\nDont a reas un devezh, e 1945, ma lâras Mamm din, dialanet tout : « Echu eo ar brezel. Emañ da dad o tont d’ar gêr en-dro. Erru eo er Gelveneg. Deus ganin ». Gant bag an treizher eo e oamp aet d’ar Gelveneg, en tu all da borzh-mor Lechiagad, en arbenn d’an tad n’em boa gwelet morse e benn c’hoazh. Pebezh stokadenn evidon ! N’anavezen ket an den-se, gant e lunedoù ront, e zremm rous hag e bennad blev, du evel askell vran. War kal kozh ar Gelveneg, tra ma oamp o c’hortoz bag an treizher da zont, en doa ma zad savet ac’hanon a-us d’e benn evel ur pakad truilhoù kozh. Ha me a yude forzh ma buhez en ur c’hervel ma zad-kozh. Spontet e oan. Met ar pep gwashañ a oa c’hoazh da zont, soñjit kentoc’h : ma gwele bihan a oa e kambr ma mamm. Bemnoz, a-barzh na vezen lakaet e-barzh ma gwele bihan, e vezen ur pennadig gant ma mamm e-barzh he gwele bras. Ya met, degouezhet ar prizoniad er gêr en-dro, e oan bet skarzhet diouzh ar gwele bras. Setu mouzhet ar mab, klañv ma oa-eñ gant ar warizi ! Kontet e oa bet din, diwezhatoc’h, ne voe ket bet gwelet mui liv ma fenn, tro-dro d’an ti, e-pad tri pe bevar devezh. Aet e oan da glask repu, sañset, ha frealzidigezh ivez, d’am soñj, digant ma c’hamaradez muiañ-karet, Sylvaine Kourot, a oa o chom a-dal d’ar porzh-mor, e-kichen chanter Pêr Merour, charpanter bagoù anezhañ.\nMont a reas an amzer hebiou. Dont a reas, koulskoude, cheñchamantoù bras em buhez goude distro ma zad. Kaset e oa bet hemañ, war e vicher, d’ul labouradeg legumaj e Banaleg. Dilojadeg gant ar familh. Kollet ganin tud meuriad ma bugaleaj. C’hwec’h vloaz e oan pa oan bet kaset, d’ar wech kentañ, da skol ar gomun e Banaleg. Paket em boa brezhoneg e ti ma zad-kozh, met ne oan ket, evit-se, dizesk-krenn war ar galleg. Ma ne oa nemet brezhoneg, e Lechiagad, gant ma zud-kozh, ar moerebed hag an eontred, ma mamm a ouie ivez komz din e galleg peogwir ez eo gant ar galleg e ranke mont, hervez lezenn ar Republik, ar bed sivilizet. Setu boazet e oan bet ouzh an div yezh. Met, o vezañ ma oan skoliataet e galleg, e oa tonket da yezh ma bro c’henidik chom diwar-lerc’h. Bez’ e voe ur wech, soñj mat am eus, war porzh ar skol e Banaleg e oa, ma voe bet kaset ur skoliad eus ma c’hlas d’am c’helaouiñ e-giz-mañ : « Toi, tu es nouveau ici, mais, ici tu sais, on n’a pas le droit de parler breton ». Ur paotrig sentus e oan, ha lent un tammig. Ne oan ket evit meizañ e oa bet lakaet gant ar Jakobined, hag abaoe pell a oa, falc’h an Ankoù war chouk ar brezhoneg.\nSetu e oan aet da heul ar c’hiz. Ar galleg eo a astenne e zomani. Brezhoneg a veze c’hoazh er gêr, dreist-holl goude ma oa bet marvet Tad-kozh ha deuet Mamm-gozh da chom ganeomp er gêr, e Banaleg. Ganet e oa bet-hi e penn-diwezhañ an naontekvet kantved, setu ne ouie-hi na lenn na skrivañ. Distripañ a rae galleg saout. Ret e oa deomp mont dezhi e brezhoneg. Koulskoude, ne vije ket bet diwar-se startijenn a-walc’h, a gav din, evit lakaat yezh ma bugaleaj da vleuniañ war ma muzelloù en-dro. Mervel a reas Mamm-gozh. Aet e vije ma zamm brezhoneg da goll, me ’soñj, pa ne vije ket bet eus un devezh a viz C’hwevrer, e 1974, ma voe cheñchet penn d’ar vazh, krenn.\nO labourat e Landerne e oan da neuze. Dimezet abaoe dek vloaz. Ganet deomp div verc’h. Un devezh, o tont deus ma labour e oan pa lâras ma gwreg din :\n— Ha klevet ’teus ar c’heloù ?\n— Ar c’heloù ! Piv ’zo marv ’ta ?\n— Den ebet. Peul bras an Tele, e Roc’h-Tredudon, eo a zo bet pilet. N’eus tele ebet mui ha ne vo ket, sañset, a-raok daou pe dri miz ac’hann.\nSetu-ni paket brav, Tudoù. Petra a c’hellfemp ober, er c’heit amzer-se, e-tal an tan goude koan evel ma lavar Anjela Duval. Div verc’h dindan pevar bloaz a oa du-mañ dija ! Dre voneur, e teuas soñj din e oa en tu bennak er grignol daou levr brezhonek e-touez ar paperioù kozh. Galv ar yezh an hini eo, a gav din, a darzhas em spered evel ul luc’hedenn. Bev e oa c’hoazh ennon gwrizioù ar yezh. Ya, santout a raen sevel ennon c’hoant da dostaat ouzh ar brezhoneg en-dro. Lenn brezhoneg, setu aze peadra d’am diduiñ e-pad an nozvezhioù hep skinwel. Ha me ha mont da ziskoachañ an daou levr-se, ma oa unan deuzouto levr katekiz ma zad bet embannet e penn-kentañ an ugentvet kantved gant eskopti Kemper ha Leon ha, diouzh egile, ul levr evit ar vugale, skeudennaouet kaer, ha bet embannet gant ti-embann Olole, Landerne. Ha bec’h dezhi ! Ya met blev, Tudoù, me ’lâr deoc’h, evit kompren tra pe dra gant ar pennadoù skrivet e brezhoneg e levr katekiz ma zad. Ma oan c’hoazh barrek a-walc’h da gompren ar pep brasañ eus brezhoneg tro an ti, evit lenn ne oan gour. Ha me 35 bloaz da neuze. Ha me dipitet, fuloret diwar ma divarregezh da gompren ar pezh a veze skrivet e yezh ma bro.\nN’eo ket c’hwi ’lâr ! Dav e oa din dont a-benn deuzouti. Da di ma zad ez is, da lavarout dezhañ ma c’hoant e-keñver ar brezhoneg. « Setu aze ! Te voilà devenu celtisant, » a lâras-eñ din. Bremañ e vefe lavaret “brittophone”, goût a rit. War ma sikour e teuas ma zad. Prezantet e oan bet gantañ d’ur c’hamarad dezhañ, un den a iliz, ar Frer Laorañs Stephan, eus Urzh ar Frered Lamennais. Kenlabourat ar rae Laorañs gant ur Frer all, Visant Seite, evit mad ar brezhoneg. Sevel hag embann a raent levrioù evit kelenn ar yezh. Ganto eo ez on bet renet, donoc’h-don, war hentoù dudius yezh ma bro. Dre bleustriñ war kentelioù dre lizher Visant Seite e oan deuet da benn a vestroniañ ar yezh. Laorañs Stephan eo a roe din levrioù da lenn, ha bet skrivet gant : Y. Drezen, J. Riou, J. Kerrien, T. Malmanche, Y. ar Gow, Y. ar Floc’h, I. Krog, Langleiz… Nag a blijadur em eus bet.\nSkoazellet on bet ivez gant tud ma familh. Fier e oa ma mamm o welout he mab o tont d’ar brezhoneg en-dro. Diwar-se, ne veze nemet brezhoneg ganeomp ha gant tud ma familh. Etre 1977 ha 1980, em boa bet tu da enrollañ ar moerebed hag an eontred a gonte din doare amzer o bugaleaj eus fin an naontekvet kantved pe penn-kentañ an ugentvet kantved. Enrollet em boa e-giz-se 35 minikasedig evit adperc’hennañ ma lodenn sevenadur bet kollet ganin e-pad ma bloavezhioù divrezhonek. Paotr ar brezhoneg e oan deuet da vezañ evit ma c’herentroù kozh, Doue d’o fardono.\nKrog e oa tan ar brezhoneg ennon. Dre ma oan dalc’het gant ma micher, em boa ranket gortoz ken e vijen deuet war ma leve evit en em ouestlañ da vat d’ar skrivañ e brezhoneg. Emichañs e chomo bev an tan-se ennon c’hoazh ken na vin aet da ludu gantañ. Na kaerat tremenvan !\n30 a viz Meurzh 2014\nMerañ - Postmaster - Aozadur al lec'hienn - Darempred - BH 2010 + BZH5


Kaozeadenn Implijer:Koadour - Wikipedia\nSalud, Koadour, Un degemer c'hwek a roomp dit war ar Wikipedia e brezhoneg\nDemat, Koadour. Trugarez da gemer perzh er raktres. Spi hon eus e vi plijet o labourat ganeomp hag e vi en da vleud amañ.\nSpi hon eus az po plijadur war Wikipedia e brezhoneg. --Y-M D (kaozeal) 27 Du 2016 da 17:44 (UTC)\nAdtapet diwar « https://br.wikipedia.org/w/index.php?title=Kaozeadenn_Implijer:Koadour&oldid=1729142 »\nKemmoù diwezhañ degaset d'ar bajenn-mañ d'an 27 Du 2016, da 17:44.


Merc'hed war-dro - Traduction ouvrages classiques - Kristian Braz, John Mcgahern, Al Liamm\n> Livres en breton >Traduction ouvrages classiques>MERC'HED WAR-DRO\nRomant "Amongst Women" lakaet e bezhoneg gant Kristian Braz.\nAr romant-mañ, embannet e 1990, a zo bet lakaet da bennoberenn ar skrivagner John McGahern (1934-2006), unan eus gwellañ skrivagnerien Iwerzhon en XXvet kantved.\nKRISTIAN BRAZ JOHN MCGAHERN\nOfiser eo bet Moran e-pad brezel dizalc'hidigezh Iwerzhon, ha chomet c'hwerv ha dibourvez war-lerc'h.\nUn intañv brouezek hag otus eo, gwaz war e zomani bihan hag e veuriad.\nDaoust ma vezont spontet aliez gant e zoare feuls e chom e deir merc'h hag e eil gwreg tost o c'halon dezhañ, bremañ p'emañ Moran o koshaat da vat.


Pajenn:Riou - Gorsedd-digor.djvu/55 - Wikimammenn\nPajenn:Riou - Gorsedd-digor.djvu/55\nakademiou. Mes kaout a ra deomp e c‘hellomp, an taol-man, ober eun akrok d’ur reglamant evit ar vad a vezo bet great hag ar zervich rentet deomp. Re lent eo evit goulenn, ha koulskoude e vefe enorus konta anezan en hor renkou.\nLavaret em eus d‘eoc’h e vijen bet berr. Kerkoulz eo din echui p’eo gwir ne ran c’hoaz nemet komans. N‘oun ket evit displega dre ar munut ar pez em eus c`hoant, pe e vefe neseser d‘eoc’h chom aze da zigori ho kinou dirazoun, betek kuzet an heol ha savet al loar. Mes, evit echui, anzavomp hardi ha yudomp ar wirionez da fas ar bed : An distruj a rafont ne vezo ket distruj bras ma vez kavet tud a volontez vat da ampech anezo ober droug. Ni tout, memprou ar Gorsedd, ni a raio batu d’ezo, noz ha deiz, hep koll halan na kouraj ; ha ma en em unis ganeomp pobl vat Breiz-Izel, ez omp sur da reusisa. An Union a ra an Nerz. Konfians hon deus rak, evel ma lavar ar janson :\nAdtapet diwar « https://br.wikisource.org/w/index.php?title=Pajenn:Riou_-_Gorsedd-digor.djvu/55&oldid=143207 »


Imboudañ - Anjela Duval\nBarr-Heol a zo ur gelaouenn sevenadurel. Met bez’ ez eo un doare « magazin », ma vez kavet e-barzh traoù liesdoare. Ha lavarout a ra ar Rener ‘vefe mat kaout c’hoazh traoù all : sportel, micherel, lakomp ivez diduamantel.\nMa, setu deut soñj din klask an tu da gomz eus imboudañ. Pemp bloaz hag hanter- kant zo da nebeutañ emaon oc’h ober gant an diduamant-se. Rak evidon n’eo ket ul labour, met un diduamant, ur blijadur.\nN’eo ket gant va zad, Doue d’e bardono, am boa desket imboudañ ; ne ouie ket ar jeu. Un devezhour kozh, amezeg ha mignon d’am zud eo en doa desket din an taol- micher-se.\nHa, ma feiz ! N’oufen ket lavarout pet plantenn am eus dic’hoûget abaoe ; ar peur- vuiañ aval-red pe aval-spern, an eil anv hag egile ‘vez roet d’ar plantennoù avaloù- put-se ‘vez kavet er c’hoadoù pe war ar c’hleuzioù. Gwech ivez plantennoù avaloù prenet ha na broduont ket mat, ‘vez tu da imboudañ warno seurtoù all hag a brodu welloc’h pe o devez gwelloc’h kalite.\nMet estreget avaloù ‘m eus imboudet evel-just ; war spern-gwenn ‘m eus laket : koper, per, mesper… Gwelloc’h eo mesper-gouez ha koper-gouez d’ober treid eget ar spern-gwenn, met n’int ket stank. Tu zo ivez da blantañ boutadennoù ha zoken skourroù dichonket mentet-mat, hag imboudañ warno, p’emaint gwriziennet-mat, ar seurtoù ‘vez c’hoant.\nSuroc’h eo an taol da zont da vat pa anavezer emzalc’h ar c’hoad emeur e-sell da zimeziñ asambles, da lavarout eo, ret eo ma vefe an troad hag ar c’hrefenn (imbou- denn) e sev d’ar memes mare. Ma vez an troad e sev abretoc’h eget ar bod-nevez ‘vo techet da deurel boutadennoù izeloc’h eget an imboudenn.\nMa vez er c’hontrol ar bod nevez e sev abretoc’h eget an troad, eo risklet da sec’hañ, an dra zo sklaer.\nMat eo ivez troc’hañ ar bodoù ur pennad a-raok ar c’houlz da imboudañ hag o lakat en douar en aer-enep (lezel dizolo ar beg), ha kemer diwar skourroù bet frouezh warno dija ha n’eo ket ar boutadennoù druz-se a vez graet outo e galleg « gour- mands ».\nBremañ prientomp hon dafaroù hag hon darbaroù. Rak n’eo ket a-walc’h mont hep e grog da besketa !\n1° : Pri-douar + pell + dour evit ober un doare mastik da bakañ en-dro d’an obera- tadenn.\n2° : Bandennoù (pilhoù solut a-walc’h) ha fisel da bakañ ar pri-mastik.\n3° : Un heskenn da droc’hañ ar skourroù.\n4° : Ur gontell da galfichat an imboudenn ha da blenañ troc’h an heskenn, m’eo solut a-walc’h ar gontell eo mat da faoutiñ ar skourr.\n5° : Ur morzhol da skeiñ war gein ar gontell d’ober ar faout.\n6° : Un ibil-koad gant ur penn tevoc’h gouest da c’houzañv bout skoet warnañ gant ar morzhol, hag ur penn plat evel ur gizell da zerc’hel digor an troc’h.\n7° : Ur skabell pe ur skeul, hervez uhelder an troad emeur o labourat warnañ. 8° : Ur besel da zougen an dafaroù-se.\nAn oberatadenn kentañ : troc’hañ, hep chaokat an troad, en uhelder m’eo tev a-walc’h evit lakat daou vod ; pe mar deo ur wezenn vras tri pe bevar bod, met neuze ne vez ket faoutet. Neuze ‘vez imboudet dindan ar bluskenn « greffe en cou- ronne » e galleg. Ar faout a dle kaout 4 pe 5 kantimetrad ha ret eo teurel pled ha chom a ra un neudenn goad bennak er faout. Alies ‘vez tro gant ar c’hoad ha ne vez ket naet ar faout.\nLemel an neudennoù gant beg ar gontell kent plasañ an imboud, hemañ kalfichet plat a dle bezañ keñver-ha-keñver gant pluskenn an troad : « cambium » ouzh « cam- bium ». Lemel neuze gant evezh bras an ibil a zalc’h digor ar faout ha pakañ ar poupig : un dornad pri, ar vandenn hag ar fisel.\nHa Doue d’o c’hresko bras !\nAr c’houlz gwellañ eo an nevez-hañv. Miz Ebrel evit an avaloù ; fin Meurzh evit ar per ; deroù Meurzh evit ar mesper, pe gentoc’h, hervez ar\nMat-tre eo imboudañ koper war spern-gwenn pa vez c’hoazh moan an troad ha gant un imboudenn hepken, ha se tost d’an douar 2-3 droatad ; pa vez deut hir a-walc’h adimboudañ gant per war ar c’hoper.\nAn treid aval-red a ya da galz koshoc’h eget an treid diwar had pe vountadennoù.\nGwechall, ‘hervez, e veze imboudet e-tal an tan. Un troad tennet eus ar c’hoad pe ar c’hleuz a veze graet da noz an oberatadenn warnañ ha plantet antronoz…


Charlotte-Aglaé d'Orléans - Wikipedia\nCharlotte-Aglaé d'Orléans (1700-1761), lesanvet Mademoiselle de Blois, hag anavezet evel Carlotta Aglae di Borbone-Orléans en italianeg, a oa ur briñsez c'hall, merc'h da rejant Bro-C'hall, Philippe d'Orléans (1674-1723) , hag a deuas da vout dugez Modena.\nDugez Modena en Hebe. Poltred gant Pierre Gobert. Kastell Versailhez.\nSkoed an dugez\nGanet e oa e Pariz e miz Here 1700. Trede merc'h Philippe d'Orléans (1674-1723) ha Françoise Marie de Bourbon (1677-1749), e oa. Ne oa ket ur goantenn, met speredek e oa ha lemm he zeod. Karet e oa gant he zad, hogen savet fall e voe, dre lezober.\nEn ul lizher ganti, kaset da zug Richelieu, e tamall d'he zad bezañ bet darempredoù gwadorgedek ganti, dezhi da c'houzout digantañ piv e oa ar Mask houarn ; arvar zo diwar-benn gwirionded al lizher-se rak kemend-all a voe kontet diwar-benn he c'hoar Dugez Berry, a vije deuet da vout serc'h, hervez an istorour Jules Michelet, d'ar Rejant evit gouzout ar wirionez diwar-benn ar sekred-se.\nE 1717, da 17 vloaz eta, he devoe un darempred gant dug Richelieu, petra bennak ma oa he c'heniterv Mademoiselle de Charolais en sell dazimeziñ dezhañ; kontet eo an istor en eñveronennoù baron Besenval.\nE 1719 e voe bac'het an dug gant tad Charlotte dre m'en devoa kemeret perzh en irienn Cellamare: mont a reas-hi d'e welout d'e vac'h ha goulenn digant he zad pardoniñ dezhañ, dezho da zimeziñ. A-benn ar fin e teuas a-benn da lakaat dieubiñ an dug gant ma'z aje-eñ d'an harlu ha ma ne zimezje-hi ket dezhañ.\nUr pennadig e voe kaoz ivez d'he dimeziñ da roue Sardigna, hogen mont a reas an afer da fall. He mamm-gozh Elisabeth Charlotte von der Pfalz (1652-1722) an hini a voe kaoz, rak bet e oa o kontañ da Rouanez Sardigna, he merc'h-kaer, ne veze ket fur emzalc'h an danvez-pried. Ret e voe mont da lec'h all da glask fred eta.\nDimeziñ he bugaleAozañ\nAet e oa dug Modena, Rinaldo d'Este e-barzh an emglev etre ar Rejant gall ha Bro-Saoz, ha roet e oa bet dezhañ dorn Charlotte-Aglaé evit e vab Francesco III d'Este (1698-1780). E 1720 e voe graet an eured. Ur pikol argouroù he devoe, 1,8 milion a lurioù, savet evit an hanter gant he c'henderv roue, Loeiz XV dindan gulatoriezh ar Rejant.\nNav bugel he doe Charlotte-Aglaé :\nAlphonse (1723-1725), marvet da zaou vloaz ;\nFrançois Constantin (1724-1725), marvet da ur bloaz ;\nMaria Teresa (1726-1754), a zimezas en 1744 da Louis Jean Marie de Bourbon, dug Pentevr (1725-1793) ;\nErcole Rinaldo (1727-1803) ;\nBéatrice (1731-1736), marvet da bemp bloaz ;\nMarie Fortunée (Maria Fortunata) (1734-1803) a zimezas en 1759 da Louis-François de Bourbon, priñs Conti (1734-1814) (hag a zizimezas en 1775) ;\nBenoît Philippe (Benedetto Filippo) (1736-1751), marvet da 15 vloaz ;\nMarie Élisabeth (1741-1774).\nHir e kave Charlotte-Aglaé hec'h amzer e Modena, petra bennak ma teuas dug Richelieu d'he gwelout, hag eñ gwisket evel ur marc'hadour bale-bro. He seizh gwellañ a reas da guitaat an dugelezh, ha divec'hiet e voe an holl ouzh he gwelout o vont kuit. Siwazh dezhi, ne voe ket tomm an degemer el lez c'hall gant ar roue Loeiz XV, pan he redias da vevañ e Pariz, er sioulder, ha pell diouzh e lez.\nMervel a reas e Pariz, e Palez al Luxembourg e 1761.\nAdtapet diwar « https://br.wikipedia.org/w/index.php?title=Charlotte-Aglaé_d%27Orléans&oldid=1956109 »\nKemm diwezhañ d'an 15 C'hwe 2022 da 10:05\nKemmoù diwezhañ degaset d'ar bajenn-mañ d'an 15 C'hwe 2022, da 10:05.


Karrek Loos y'n Koos — Wikipedia\nKarrek Loos y'n Koos\nKarrek Loos y’n Koos, e 1901.\nAr roc’h, hag ar chaoser a gas di.\nKarrek Loos y'n Koos pe Karrek Loes y'n Koes (« ar garreg louet er c’hoad » e brezhoneg) zo un enezennig war aod Kernev-Veur, dirak Marghasyow, nepell diouzh Pennsans. Saint Michael’s Mount eo anvet e saozneg, da lavaret eo Menez Mikael . Pa vez tre, e vez stag ouzh an douar-bras hag e c’haller mont di dre ur chaoser.\nDont a ra anv an enezenn (« ar garreg louet er c’hoad ») eus ar gredenn e oa gwechall un dorgenn a save e-kreiz ur c’hoad en em astenne war aod Kernev-Veur hag a vefe bet beuzet gant ar mor. Lenn a reer er C’hronik angl-ha-saoz e oa c’hoarvezet kement-se e miz Du 1199.\nAdalek an VIIIvet kantved e voe ur manati eno. Gant ar roue Edouarzh ar C'hofesour e voe roet ar manati-se d’ar venec’h a oa e Menez Mikael ar Mor, e Normandi. Er Grennamzer e veze pirc’hirined o vont d’ar manati. Serret e voe avat dindan ren ar roue Herri VIII pa voe berzet an urzhioù katolik gant ar roue-se.\nE-pad Brezel an Div Rozenn, er XVvet kantved e oa bet aloubet an enezenn gant an eil kostezenn hag eben. E 1473 e voe lakaet seziz e-pad 23 sizhunvezh war soudarded tiegezh Lancaster a oa bac’het enni. E-pad Brezel Diabarzh Bro-Saoz ivez e voe aloubet hag adaloubet gant armeoù Charlez Iañ hag Oliver Cromwell.\nGweladenniñ an enezenn a c’haller bremañ : ur c’hastell zo hag ur chapel. Ur porzh bihan zo ha pa vez lanv e c’hall listri bras a-walc’h dont en aod. Ar rouanez Victoria he doa graet he diskenn eno e 1846.\nAdtapet diwar « https://br.wikipedia.org/w/index.php?title=Karrek_Loos_y%27n_Koos&oldid=1459841 »\nKemmoù diwezhañ degaset d'ar bajenn-mañ d'an 4 Ebr 2013, da 03:19.


Eil Sul ar C’horaiz – Lann-Anna\nHome Gregorian Eil Sul ar C’horaiz\nEil Sul ar C’horaiz\nEil Sul ar C'horaiz gant ar "stumm Ordinal"\n2ème Dimanche de Carême dans la "forme ordinaire"\nAn Aviel santel hervez sant Vazhev\nE zremm a lugernas evel an heol.\nC’hwec’h devezh goude-se e kemer Jezuz gantañ Pêr, Jakez ha Yann e vreur evit o c’has en distro war ur menez uhel. Hag e voe treuzneuziet dirazo: e zremm a lugerne evel an heol, hag e zilhad a zeuas da vezañ gwenn evel ar sklêrijenn. Ha setu m’en em ziskouezas dezho Moizez hag Elia o komz gantañ. Pêr o stagañ da gomz, a lavaras da Jezuz:\n«Aotrou, brav eo dimp bezañ amañ; mar karez e savimp amañ teir deltenn, unan evidout, un all evit Moizez, hag un all evit Elia.»\nTra ma komze c’hoazh, setu ur goabrenn lugernus a zeuas d’o goleiñ gant he skeud, hag ur vouezh a voe klevet eus ar goabrenn o lavarout: «Hemañ eo va Mab muiañ-karet am eus lakaet ennañ va levenez, selaouit-eñ!»\nO klevout ar vouezh-se e kouezhas an diskibion war o genou d’an douar, spontet bras. Met Jezuz o tostaat a stokas outo en ur lavarout: «Savit, n’ho pet ket aon !» Neuze o sevel o daoulagad, ne weljont den ebet ken nemet Jezuz e-unan-penn. Evel ma tiskennent diwar ar menez e roas Jezuz dezho ar gourc’hemenn-mañ: «Na gomzit da zen eus ar pezh hoc’h eus gwelet, ken na zihuno Mab an Den eus a-douez ar re varv.»\npezhioù gregorian evit ar stumm ordinal\nStumm « dreist-ordinal » * * *\nForme « extraordinaire »\nDomenica Secunda in Quadragesima\nKyriale XVII – Kyrie B\nTrede Sul ar C’horaiz


Albertine Books in French and English - Bookshop New YorkMaguy kerisit - Albertine - Books in French and English New-York\nAmelie penn-koumoul ; hag ar c'hampagn-kelaouin\nUr galonad he deus Ameli. N'eo ket evit gouzañv ar skolaj ken : ar c'hentelioù sport, ar baotred a ra goap ouzh he fouez, an teir bompinell diouzh ar c'hiz ha, kement hag ober, ur c'hampagn-kelaouiñ war ar boued ! Red zo re, dav eo da Ameli kavout un diskoulm... ...\nUne collection de romans courts pour les collégiens. Elle interpelle le monde des ados : leurs idées, leur vie quotidienne, leurs rêves... Foulet eo Tremeur Kerdren ar bloaz-mañ, etre ar breved o tont hag e bleustradegoù basket evit an tournamant bras ! Just a-walc'h : mat e vefe dezhañ gwelaat e no...\nAR VUHEZ ALL AM BOA BET...\nEtre bed ar re vev ha bed an Anaon, e skeud tour iliz Sant-Varzhin Brest. Un istor karantez etre daou zen yaouank kespartiet gant ar marv. Des adolescents confrontés à l'au-delà... Une histoire d'amour entre deux jeunes gens que la mort sépare....\nLabour ha dilabour eil lodenn 2\nMaguy Kerisit, Kristig\nEmañ mare an distro-skol o tostaat. Tapet he breved ganti e vo Ameli en eilvet klas, war un dro gant he c'hoñsortez Manu. Ur bloavezh-studi didrabas a c'hellfe bezañ eviti, paneve diaesterioù bras an uzin e-lec'h m'emañ he zad Herve o labourat abaoe bloavezhioù... La rentrée des classes approche....\n34.204.187.106 (US) 0.858s


Eur gerig hepken d’am c’henvroiz - Wikimammenn\nEur gerig hepken d’am c’henvroiz\nTi moulerez Sant-Gwilherm, 1909 (p. viii-ix)\n◄ Kenskrid gant Dirlem Eur gerig hepken d’am c’henvroiz Penaos e oe savet kalvar Plougastell ►\nHanvet eo ganen Nosveziou an Arvor. Eun hano kaer, ha n’eo ket gwir ? Gallet e vezo lenn anezan, evel e vreur hena, er goanv, e-tal an tan, ha da zul goude ar gousperou. Ouspen en Arvor, da baotred an Argoad, ar Menez hag ar prad e ray vad ha plijadur, fizianz am eus.\nNe fell ket d’in ho tale pelloc’h, va mignon lenner, rak mall bras hoc’h eus, hep mar ebet, da voulc’ha an dorz. Hag a hend-all, va mignon ha kenvreur Dirlem en deus roet kement a veuleudi d’an Aozer ha d’e labour, ma kresk c’hoaz ho youl da welet petra dalo ar varc’hadourez a ginniger d’eoc’h.\nAdtapet diwar « https://br.wikisource.org/w/index.php?title=Eur_gerig_hepken_d’am_c’henvroiz&oldid=157939 »\nKemmoù diwezhañ degaset d'ar bajenn-mañ d'an 7 Ebr 2020, da 13:56.


Korfadurezh denel - Wikipedia\nAr gorfadurezh denel eo deskrivadur frammadur korf mab-den, e organoù hag o lec'hiadur.\n1 Organoù korf mab-den dre rannbarzh\n1.1 Rannbarzh ar penn hag ar gouzoug\n1.2 Rannbarzh ar c'hein hag ar reizhiad nervel kreiz\nOrganoù korf mab-den dre rannbarzhAozañ\nKorfadurezh diavaez mab-den\nRannbarzh ar penn hag ar gouzougAozañ\nGwagrennoù ar genel\nMel-penn : empenn, ilpenn, kef empenn\nRannbarzh ar c'hein hag ar reizhiad nervel kreizAozañ\nEl livenn gein ez eus 33 pe 34 mellenn : 24 mellenn wirion ha re an askorn kroazell hag an askorn belost\n7 mellenn ar gouzoug, ar vellenn varc'h hag ar vellenn ahel en o zouesk\n12 mellenn ar brusk\n5 mellenn an dargreiz\n5 mellenn ar groazell a zo staget : an askorn kroazell ;\n4 pe 5 mellenn ar belost staget : ar belost.\nAr mel a-livenn\nKavenn ar brusk\n12 re gostezennoù : ar seizh kentañ a zo staget ouzh ar glerenn, an 8vet, 9vet ha 10vet a zo staget ouzh migorn ar 7vet koublad. An 11vet ha 12vet re n'int ket staget ouzh ar glerenn ha graet e vez falskostezennoù anezho.\nKlerenn, 3 lodenn enni : dornell ar glerenn, korf ar glerenn hag al lech.\nSkeventenn, div zo : ar skevent. Isrannet eo ar skeventenn dehou e teir zolbezenn (tolbezenn draoñ, tolbezenn grenn ha tolbezenn grec'h). N'eus nemet div dolbezenn er skeventenn gleiz evit ma chomfe lec'h evit ar galon. Goloet int o-div gant ur c'holoenn doubl : ar grezenn a zo etre ar skevent ha kavenn ar brusk. Graet eo ar skevent gant steuñvenn ar skevent hag aerhentoù.\nKalon, graet eo gant gwiad kigennel dreist-holl : ar c'haher kalon. Goloet eo gant div c'holoenn : unan doubl, diavaez, an amgalonenn, hag unan diabarzh, an enkalonenn a c'holo diabarzh kav ar galon. Roet e vez red ar gwad gant tri zrapig, unan doubl : an trapig mintrek, ha daou dric'hement : hini an aortenn hag an hini tribroudek .\nRannet eo ar galon e daou du : an tu-dehou hag an tu-kleiz. A-gleiz hag en nec'h, ar c'hentez kleiz ha kofig kleiz ar galon ; a-zehou hag en traoñ, ar c'hentez dehou ha kofig dehou ar galon.\nPoullkreiz, an tachad e kreiz ar brusk. Lec'hiet eo e penn a-raok al livenn-gein, ha tu zo d'e rannañ e div lodenn :\nkavenn a-raok ha krenn ar poullkreiz, el lec'h m'emañ ar galon\nkavenn a-dreñv ar poullkreiz\nSpeurennoù ar c'horf\nKorzenn ar grozh\nKrozh (pe : mammog)\nAskornoniezh an ezel traoñ\nAskornoniezh an ezel krec'h\nRannbarzhioù an ezel krec'h\nOeñsoù an daouarn\nRannbarzhioù an ezel traoñ\nEskern ar souk\nOeñsoù an treid\nKentel korfadurezh an doktor Nikolaes Tulp\nAdtapet diwar « https://br.wikipedia.org/w/index.php?title=Korfadurezh_denel&oldid=1789765 »\nKemm diwezhañ d'an 15 Ebr 2018 da 18:50\nKemmoù diwezhañ degaset d'ar bajenn-mañ d'an 15 Ebr 2018, da 18:50.


Oberennoù bloaz - Daoulagad Breizh brezhoneg\nPeur ha pelec'h ?\n14/03 : festival Polyglotte, Nort-sur-Erdre (44)\n26/03 : Sinema Le Grand Bleu, Karaez (29), heuliet gant un eskemm gant Avel Corre\n27/03 : Mediaoueg Les Tresors de Tolente, Plouguerne (29), heuliet gant un eskemm gant Soazig Daniellou hag Anna Lincoln (Kalanna)\n31/03: An Oriant\n31/03: Sinema Etoile, Karanteg (29), heuliet gant un eskemm gant Yann-Edern Jourdan\n2/04: Sinema Les Studios, Brest (29), heuliet gant un eskemm gant Nicolas Leborgne\n6/06: Ar Maezioù Frank, Roazhon (35)\n11/06 : Ciné Manivel, Redon (35)\nGouzout hiroc'h diwar-benn ar programm ...\nAet ar sevener stourmer d’an Anaon\nE pep lec’h e Breizh\nhag e Pariz\nBetek ar 15 a viz Kerzu\nUn droiad kinniget gant\nKalanna ha Daoulagad Breizh,\ngant sikour Cinéphare\nhag asambles gant kevredigezhioù lec'hel\nKentañ film-hir faltazi e brezhoneg, savet gant ur skipailh holl-vrezhonegerien.\nGwen 11 Sad 12\nSul 13 Meur 15\nMer 20 Mer 20\nYaou 5 Sul 15\nQuai d. dunes\nSal J Vilar\nEmglev B. DZ\nEm. b. Oriant\nUr frapad-komz a vo da heul pep abadenn, asambles gant Soazig Daniellou pe Aziliz Bourges.\nD’ar 15 a viz Genver 2004 e oa aet ar chaluter d’ar strad, hep ma c’hallfer displegañ petra ’oa kaoz. Ha marvet 5 martolod da heul.\nMeur a zisplegadenn zo bet roet, a oa gwir betek ma vefe diskouezet… ne oant ket. Kontet eo an afer en e bezh er film, diskouezet kement arouez, testeni ha prouenn a zo. Sekredoù, titouroù faos, neventi souezhus-kaer a vez diskuliet a bep eil…\nFilm ha diviz\nD’ar Sadorn 27 a viz Ebrel – 3 eur gk\nWar intrudu ar Porzh-Mirdi ha Daoulagad Breizh.\nO kemer perzh : Philippe Urvois, kazetenner, Michel Douce, armatour ar Bugaled Breizh, ha Jacques Losay, sevenour, kar-nes d'ar mekanikour aet da Anaon.\nKlaskerien ha treizherien soñjoù\nDaoulagad Breizh, asambles gant Emglev Bro Douarnenez, a gemer perzh er bloaz-mañ, evit ar wech kentañ, er raktres Klaskerien ha treizherien soñjoù lakaet e plas gant Kuzul Meur Penn ar Bed.\nKlaskerien ha treizherien soñjoù a stroll brezhonegerien a bep seurt oadoù o teskiñ ar yezh ha brezhonegerien a-vihanik.\nHor pal a zo lakaat stajidi ar stumadur hir e brezhoneg, kinniget gant Roudour e Douarnenez, da gejañ ouzh ar vrezhonegerien a-vihanik a zo o chom e Ti ar re gozh e Douarnenez. 3 emgav a vo kinniget dezhe etre miz Genver ha miz Meurzh. Bewech e vo skignet ur film e brezhoneg evit reiñ lañs d’an eskemmoù. Gant ar stajidi eo e vo dibabet an 3 film.\nAn abadenn gentañ a oa d’ar Merc’her 26 a viz Genver, da 2 eur 30 e Ti ar re gozh Le Jardin du Clos. Ar film Deomp dezhi, savet gant Thierry Compain a oa bet dibabet gant ar stajidi. Kaoz a oa bet deus ar balioù ha deus an darempredoù etre ar baotred hag ar merc’hed. Plijadur zo bet, sur !\nAn eil abadenn a oa bet aozet d’ar Gwener 18 a viz C’hwevrer. Skignet e oa bet ar film Anjela Duval, graet gant Marie Kermarec e 2001.\nAn abadenn diwezhañ a oa bet d’ar Merc’her 16 a viz Meurzh. Skignet e oa bet ar filmoù Matezh ha Me oa deut da vezañ hardizh, graet gant Thierry Compain.\n’Benn nebeut e vo tu deoc’h gwelout ar filmig graet gant Gwagenn TV diwar-benn ar raktres...\nHa bezañ zo filmoù manga e brezhoneg ?\nE miz Meurzh hag e miz Ebrel 2011 eo bet pedet Bro-Japan gant Ti-kêr Douarnenez... Abadennoù liesseurt a zo bet aozet gant an ti-kêr, ar vediaoueg ha kevredigezhioù all, evit reiñ da anavezout gwelloc’h sevenadur ar vro-se. Laouen eo bet Daoulagad Breizh o kemer perzh hag o kinnig deoc’h dizoleiñ pe (ad)dizoleiñ filmoù manga advouezhiet e brezhoneg gant Dizale.\nDaou film a oa war ar roll, evit brasañ plijadur ar re vras hag ar re yaouankoc’h ivez.\nAyakashi Istor tasmantoù Yotsuya (4 rann)\nGant Tetsuo Imazawa / 2006 / Rummad filmoù-bevaat / Bro Japan / Tôei Animation / 1e40 Advouezhian e brezhoneg : Dizale, 2010.\nD’ar Merc’her 30 a viz Meurzh da 8 eur 30 noz – Auditorium Douarnenez – Digoust\nIstor savet diwar ur pezh-c’hoari hengounel brudet-kaer e Bro Japan. Ur sell nevez war folklor japanat ar spont !\nAr film manga kentañ bet advouezhiet e brezhoneg !\nEvit an holl adalek 8 vloaz\ngant Isao Takahata / Film-bevaat / Bro Japan / 2005 / 1e45\nAdvouezhiañ e brezhoneg : Dizale, 2008.\nD’ar Sadorn 2 a viz Ebrel da 10 eur – Auditorium Douarnenez – Digoust – HEP istitloù\nE-barzh ur c’hartier poblek eus Osaka emañ Kie o vevañ. N’eo ket gwall aes buhez familh Kie, ha dre se e teu-hi da vezañ ur plac’hig kap d’en em zibab en holl zegouezhioù. Daoust dezhi bezañ pennek, ne ra Kie nemet hunvreal gant ur vuhez familh... boutin !


Ar retrididi a zo ar re gentañ a vez gant an tailhoù dastumet diouzhtu war ar gopr © Radio France - Sylvie Cambon\nWar cheñchamantoù ar bloaz nevez ez eus bet lakaet ar gaoz e keleier an noz : war an tailhoù a vo dastumet diouzhtu war ar goproù, ha war stumm nevez ar gont stummañ personel. Ha ma klaskit petra ober gant ho kwezenn sapr, ur menoz hon eus evidoc'h !\nGant an dud war o leve ez eus bet paeet an tailhoù mod nevez\nAbaoe ar c'hentañ a viz Genver e vez dastumet an tailhoù diouzhtu war ar goproù. Evit ar re a labour e vo gwelet ar gopr o tiskenn e fin ar miz, met gant ar retredidi e vez resevet o leve er mare-mañ. A-benn fin ar gont ne vo ket paeet muioc'h a dailhoù, met ur cheñchamant bras eo memestra. Met evit Youn ar Roue, bet sekretour departamant an FSU a zo war e leve bremañ, n'eo ket an dra bouezusañ.\nCheñch a ra stumm ar gont stummañ personel\nWar ar CPF, ar gont stummañ personel, ez eus tu da bep hini gouzout penaos ober evit kregiñ gant ur stummadur ha pegement a zo evit arc'hantaouiñ anezhañ. Cheñchet ez eus bet stumm abaoe penn kentañ ar bloaz : bremañ ne vez ket bouetet gant eurvezhioù, met gant arc'hant. Hag un dra vat eo evit ar c'hreizennoù stummañ, a lavar deomp Katell Uguen.\nPetra ober gant ar wezenn sapr ?\nEchu eo Nedeleg, tremenet Kalanna hag erruet ar roue er c'hraou, emañ ar wezenn-sapr o koll he delioù. Poent eo soñjal en petra a vo graet ganti. Plantañ anezhi e-barzh an douar, he drailhañ evit ober skolp evit al liorzh, pe kas anezhi d'an ti-lastez... Pe lakaat tan e-barzh ! Setu pezh a vez kinniget gant Ti ar Vro Kawan, a vez oc'h aozañ un tantad gwez-sapr, evel bep bloaz.


Le Télégramme - Spered ar vro - Tangi Le Gall-Carré. Ar muzik e-kreiz e vuhez\nTangi Le Gall-Carré. Ar muzik e-kreiz e vuhez\nTangi Ar Gall-Carré, soner akordeoñs, a vez war an hentoù dalc’hmat evit seniñ er festoù-noz hag er sonadegoù.\nSoner akordeoñs ar strollad brudet Startijenn zo prest evit kregiñ gant festivalioù an hañv. Dizoloet en deus ivez un dachenn all : hini ar c’hoariva. Gant e akordeoñs atav.\nSetu kroget an hañv hag ur bern festivalioù a vo kavet e Breizh, evel bep bloaz. Ur prantad fonnus evit ar soner akordeoñs Tangi Ar Gall-Carré, hag a vez o seniñ ingal gant ar strollad fest-noz Startijenn abaoe bloavezhioù. War leurenn ur pemzek fest-noz bennak e vo ar strollad e-pad an hañv. Pedet int bet ivez da seniñ en Erer Kozh d’an 20 a viz Gouere, gant un abadenn ispisial asambles gant Cyril Atef, un tabouliner brudet hag en deus bet tro da labourat gant Alain Bashung, L’orchestre national de Barbès pe c’hoazh Mathieu Chedid. Peadra da gregiñ mat gant an hañv.\nAbred-tre e oa krog Tangi gant ar muzik. Krouet e oa bet ar strollad Startijenn gantañ ha gant mignoned all pa oant e skolaj Diwan Brest, e 1997. Goude un Aotreegezh war ar brezhoneg e Roazhon e teu Tangi da vezañ muzisian a-vicher da 22 vloaz. Abaoe, n’en deus ket ehanet biskoazh da seniñ. Ul leurenn nevez emañ o tizoleiñ koulskoude : hini ar c’hoariva. Krog eo da labourat gant strollad Ar Vro Bagan nevez zo, diwar-benn un abadenn gouestlet da Youenn Gwernig, o veskañ kanaouennoù, muzik, c’hoariva ha skeudennoù. C’hoariet eo ar perzh pennañ gant un Tangi all : Tangi Merrien, komedian hag animatour evit an tele. Tro o deus an daou gamalad da labourat ingal asambles : ganto ez eus bet savet un abadenn evit ar vugale daou vloaz zo, o veskañ kontadennoù, mergodennoù ha muzik. « Berzh a ra er skolioù, eme Dangi. Un ezhomm bras a oa war seblant ». Un doare evitañ da vezañ war ul leurenn en ur mod all : « en an eil abadenn e komzan kalz muioc’h eget an hini gentañ ! ». Un ugent abadenn bennak zo bet er skolioù ha spi o deus da genderc’hel evel-se evit ar bloaz da zont.\n« An hini karetañ »\nKenderc’hel a ra ivez ar paotr yaouank da genlabourat hardizh gant Erwan Moal, e gamalad kozh, hag a vez o seniñ ivez e strollad Startijenn ha kement all e pezh-c’hoari nevez Ar Vro Bagan. Ur bladenn nevez anvet ‘’Touellwel’’ zo bet savet ganto ar bloaz paseet. E-touez an tonioù a gaver e-barzh : « An hini karetañ », ur barzhoneg skrivet gant Anjela Duval, bet kempennet gant Tangi ha kanet gant Typhaine Corre. « Graet en deus an ton-se berzh forzh pegement, emezañ laouen. Souezhet ha laouen omp bet. Kanet eo bet div wech da geñver Kan ar Bobl, zoken ! » Pa vez trañkiloc’h an traoù, etre div bleustradeg ha beajoù e Europa -o paouez distreiñ eus bro Italia, Danmark ha bro Skos emañ !- ez a Tangi da seniñ sonerezh iwerzhonad, etre Brest, Kemper ha Porsal. Un doare evitañ da labourat en ur mod all : « Ret eo deskiñ tonioù atav ! ».\nTabouliner : percussionnisteAotreegezh : licenceGouestlet : consacré(e)Mergodennoù : marionnettesPleustradeg : répétition.\nQuelques jours avant le lancement des grands festivals de l’été, rencontre avec Tangi Le Gall-Carré, accordéoniste de Startijenn. Le célèbre groupe de musique à danser entame une saison trépidante avec une quinzaine de festoù-noz et un concert aux Vieilles Charrues, en compagnie du percussionniste Cyril Atef. Depuis deux ans, le jeune homme a aussi découvert une autre scène : celle du théâtre. Il a monté un spectacle pour enfants avec le comédien Tangi Merrien et participe à la nouvelle pièce de théâtre du strollad Ar Vro Bagan, consacrée à Youenn Gwernig. Et quand il veut se changer les idées, direction le pub… pour jouer de la musique irlandaise !


Albert Einstein e 1925\nAlbert Einstein e 1947\nUn delwenn eus Albert Einstein bet staliet en Ulm e 1984\nAlbert Einstein (Ulm, 14 Meurzh 1879 – Princeton, 18 Ebrel 1955) a oa ur fizikour alaman a-raok bezañ anvroat (1896), suis (1899) ha stadunanat (1940).\nEmbannet en deus arlakadenn ar geñverelezh strizh e 1905 ha hini ar geñverelezh hollek e 1915. A-drugarez dezhañ ez eus bet graet araokadennoù bras el loc'honiezh pementadel hag er gosmologiezh.\nPriz Nobel ar Fizik a voe deroet dezhañ e 1921 en abeg ma voe gouest da zisplegañ ar gwered luc'hdredan. Anavezet er bed a-bezh eo ar formulenn E=mc² a c'heller displegañ ganti peseurt galloud dibar a zeu eus an energiezh nukleel o tiskouez ar c'hevatalder etre danvez hag energiezh ur reizhiad.\n2 Labour skiantel\nE dad Hermann Einstein (Buchaun, 30 Eost 1847 – Milano, 10 Here 1902) a zimezas gant Pauline Koch d'an 8 a viz Eost 1876. Tri bloaz goude, d'ar 14 a viz Meurzh 1879, e voe ganet o bugel kentañ, Albert, en o ranndi en Ulm en Alamagn.\nEn e vugaleaj e tiwanas e atapi ouzh ar skiantoù : gant un nadoz-vor pa oa 5 bloaz, ha gant al levr Biblig ar ventoniezh, da drizek vloaz.\nD'ar skol kentañ derez hag eil derez ez eas en Hochschule ("skol-uhel") Aarau e Suis, ma tapas e skrid-testeni d'an 30 a viz Gwengolo 1896, oadet 17 vloaz. Disoc'hoù dispar en deveze e matematik, met nac'hañ a reas studiañ ar vevoniezh ha skiantoù an den, pa gave dezhañ e oa didalvez deskiñ danvezioù a oa bet studiet c'hoazh a-dreuz hag a-hed gant tud all. Dedennet e oa gant ar skiantoù evel frouezh poell mab-den hag ar preder. Goulenn a reas digant e dad reiñ dezhañ ar vroadelezh suis a-benn mont davet e diegezh divroet e Milano en Italia.\nLakaat a reas e anv e Skol lieskavezel kevredadel Zürich (ETH) e 1896, goude bezañ c'hwitet war e arnodenn gentañ avat.\nEno e teuas da vezañ mignon ar matematikour hungariat Marcel Grossmann (1878-1936), a skoazellas anezhañ diwezhatoc'h war dachenn ar ventoniezh aneuklidel. Anaoudegezh a reas ivez gant ar Serbez Mileva Marić (1875-1948), e bried kentañ. E 1900 e tapas e skrid-testeni. Anzav a ra avat en e vuhezskrid ne oa ket « gouest da heuliañ ar c'hentelioù, da skrivañ notennoù ha d'ober labour-skol ».\nE-doug ar prantad-se e kreskas e anaoudegezhioù o studiañ e-unan hag o lenn levrioù dave, evel re ar fizikour ha prederour aostrian Ludwig Boltzmann (1844-1906), ar bevedour ha fizikour prusian Hermann von Helmholtz (1821-1894) ha re ar fizikour ha kimiour alaman Walther Hermann Nernst (1864-1941). Dre e vignon ar fizikour suis Michele Besso (1873-1955) e lennas labourioù ar fizikour ha prederour aostrian Ernst Mach (1838-1916) diwar-benn ar gouloù hag an tizh.\nHervez buhezskridoù disheñvel e voe diaes e vuhez etre 1900 ha 1902 : lakaat a reas e anv evit meur a bost-labour hep bezañ degemeret. Nec'het gant kement-se e klaskas e dad kavout ur post dezhañ, en aner. Albert a blegas neuze da bellaat diouzh metoù ar skol-veur da gaout ur post er velestradurezh. E 1901 ez embannas e bennad skiantel kentañ en Annalen der Physik, diwar-benn e enklaskoù a-zivout ar silluskerezh.\nE diwezh ar bloaz 1902 e voe ganet e Serbia e vugel kentañ, Lieserl, ur plac'h,. E-pad pell ne voe ket anavezet ar bugel-se gant an istorourien, ha ne chom roud ebet eus e vuhez. Albert ha Mileva a euredas e 1903, ur wezh roet dezhañ e aotre gant e dad war e dremenvan. E 1904 o devoe ur bugel all, Hans-Albert († 1973), ha goude Eduard Einstein e 1910 († 1965).\nE 1902 e kavas fred en ofis ar breouadurioù e Bern, ar pezh a roas dezhañ peadra da vevañ e-pad e enklaskoù.\nE-keit-se e savas an Akademie Olympia gant ar matematikour suis Conrad Habicht (1876-1958) hag ar matematikour ha prederour rouman Maurice Solovine (1875-1958), a droas e oberennoù e galleg diwezhatoc'h. E Bern, 49 straed Kramgasse, en em vode an Akademiezh, hag a aoze baleadennoù er menezioù.\nEinstein a rannas disoc'h e enklaskoù gant Conrad Habicht ha kas a reas dezhañ ar pennadoù a embannas e 1905 diwar-benn diazezoù ar geñverelezh strizh, arlakadenn ar pementadoù hag arlakadenn al loc'had brownian, a zigoras hentoù enklask nevez er fizik nukleel, e loc'honiezh ar stered hag all. Diazezet eo ar pennad diwar-benn argerzh Wiener (al loc'had brownian) war enklaskoù donaet diwezhatoc'h gant Einstein hag a gas d'e dezenn anvet Eine neue Bestimmung der Moleküldimensionen ("Un didermenadur nevez eus mentoù ar molekulennoù"), ha d'e ziplom doktorelezh d'ar 15 a viz Genver 1906.\nE 1909 e voe anavezet Albert Einstein gant e getpared, gant ar fizikourien alaman Max Planck ha Walther H. Nernst peurgetket a bedas anezhañ da skol-veur Berlin. D'an 9 a viz Gouere 1909 e voe anvet doktor honoris causa gant skol-veur Genève. Kinnigoù labour stank a voe graet outañ. E 1911 e voe pedet da gentañ Kendalc'h Solvay e Belgia hag a vodas ar skiantourien muiañ anavezet. Anaoudegezh a reas eno gant Marie Curie, Max Planck hag ar fizikour gall Paul Langevin (1872-1946). E 1913e voe anvet Albert Einstein en Akademiezh ar skiantoù Prusia.\nE 1914 e reas e annez e Berlin, ma chomas e-pad meur a vloaz. Dont a reas da vezañ ezel eus Akademiezh roueel Berlin ar skiantoù hag al lizhiri. A-drugarez d'ar c'hinnigoù labour a reseve e teuas a-benn d'en em ouestlañ penn-da-benn d'e enklaskoù. Goude e zisparti digant Mileva e krogas da zaremprediñ ur genitervez eus Berlin, Elsa. Pa darzhas ar Brezel-bed kentañ ez embannas e vennozhioù peoc'helour. Prometet he doa kêr Verlin pourchas un ti dezhañ, met dont a reas da vezañ perc'henn war un dachenn ma lakaas sevel un di gant e wenneien. Edo e Caputh, e-kichen lenn Havelsee, ul lec'h sioul ma c'halle bageal gant ur gouelier alies.\nE 1916 ez embannas ul levr a zisplege e arlakadenn a-zivout ar c'herc'hellerezh, anavet hiziv evel arlakadenn ar geñverelezh hollek. E 1919, an astrofizikour saoz Arthur Eddington (1882-1944) a vuzuilhas diheñchadur gouloù ur steredenn pa dremen e-tal an Heol. An diheñchadur-se a oa unan eus rakweladennoù degaset gant arlakadenn A. Einstein, a dapas brud vras ken e krogas d'ober kalz beajoù dre ar bed adalek 1920. E 1925 e resevas ar vedalenn Copley, hag e 1928 e voe anvet da brezidant Kevre Gwirioù Mab-Den. Er memes bloaz e kemeras perzh e kentañ Davoser Hochschulkurse (Kentelioù skloveuriek Davos) e Davos, gant 33 c'hefredour all deuet eus Alamagn, Aostria, Bro-C'hall, an Izelvroioù ha Suis. E 1935 e resevas ar vedalenn Franklin.\nTeñvalaat a reas an aergelc'h en Alamagn er bloavezhioù 1920, ma voe rebechet outañ e orin yuzev hag e vennozhioù peoc'helour. N'edo ket e surentez ken en Alamagn abalamour da nerzh ar strolladoù broadelour alaman ha da hini an nazied. Nebeut goude ma'z erruas Adolf Hitler e penn ar Stad, e deroù 1933, e klevas e oa bet preizhet e di e Caputh gant an nazied, ha divizout a reas ne zistroje ket d'ar Reich. Goude bezañ bet o chom pell war aod Belgia e reas e annez er Stadoù-Unanet, ma labouras en Institute for Advanced Study e Princeton. Pal e enklaskoù a oa sevel un arlakadenn da unaniñ ar c'herc'hellerezh hag an dredanwarellerouriezh, met ne zeuas ket a-benn ha kement-se a viras outañ marteze a ober kavadennoù all war tachennoù frouezhusoc'h.\nD'an 2 a viz Eost 1939, dindan levezon ar fizikourien hungariat Eugène Wigner (1902-1995) ha Leó Szilárd (1898-1964), e skrivas ul lizher da Roosevelt hag en doe ur roll e deroù ar raktres Manhattan.\nD'an 18 a viz Ebrel 1955 e varvas Albert Einstein diwar freuz un darvoll. Fennet e voe e ludu en ul lec'h dalc'het kuzh, diouzh e destamant. En desped d'e youl avat e voe laeret e empenn gant ar mezeg kelanskejour ha korfskejet, ar pezh a ziskouezas e oa brasoc'h al liamm etre an div hanterenn eget en darn vuiañ eus an dud ; e zaoulagad ivez a voe laeret, gant elagadour,.\nE vab Eduard, a oa gant ur stumm skizofreniezh, a dremenas al lodenn vrasañ eus e vuhez en ur bredospital e Suis hag e vab all Hans-Albert a zeuas da vezañ ijinour e Kalifornia.\nLabour skiantel[kemmañ | kemmañ ar vammenn]\nFrouezhus e voe ar bloaz 1905 evit Albert Einstein, pa voe embannet pevar fennad-skrid er gelaouenn Annalen der Physik.\nAr pennad kentañ, Diwar-benn ur mennozh heuristek a sell ouzh produadur ha treuzfurmadur ar gouloù, embannet e miz Meurzh, a zisplege ur mennozh dispac'hel diwar-benn natur rannigel ar gouloù, dre studi ar gwered luc'hdredan. Danevell a ra eno e enklaskoù diwar-benn orin ar c'has rannigoù, o kemer harp war labourioù Max Planck en doa savet, e 1900, formulenn ur skinadur muzuliet, da lavaret eo diskendalc'hus. Ret e oa bet da Blanck displegañ ar skinadur gouloù kaset gant ur c'horf tomm en un doare a sebeze anezhañ : da lakaat e formulenn da glotañ gant disoc'hoù an taolioù-arnod en doa ranket lakaat e ranne ar red rannigoù a-bloc'hadoù energiezh, a anvas quanta "pementadoù", a zo liester quantum, "pementad". Petra bennak ma soñje dezhañ ne oa ket eus ar pementadoù-se e gwirionez, stummet e oa e arlakadenn da labourat ha meur a fizikour a studias anezhi. Einstein a adimplijas disoc'hoù Planck da studiañ ar gwered luc'hdredan, ha klozañ a reas o lavaret en em zalc'he ar gouloù war un dro evel ur wagenn hag ur red rannigoù. Ar gwered luc'hdredan en doa pourchaset ur gadarnadenn eeun eus arlakadenn ar pementadoù savet gant Max Planck. Adalek 1920 e vez graet fotonioù eus ar pementadoù.\n(br)(fr)Geriaoueg skiantel ar gelaouenn Σkiant\n↑ 1,0 1,1 ha1,2 La thèse d’Einstein aux enchères !\n↑ (en) SINGTON, Philip : The Einstein Girl, Harvill Secker, 2009 (ISBN 978-1-84655-290-8)\n↑ (fr) Lieserl Einstein\n↑ Science & Vie Junior - Les Indispensables, n°4 : La Seconde Guerre mondiale.\n↑ (fr) Elena Sender (11 Here 2013). Le cerveau hyperconnecté d'Einstein peut expliquer son génie. Science et avenir. Kavet : 2020-05-01.\n↑ (fr) Elena Sender (14 Meurzh 2017). Einstein : l'incroyable destin de son cerveau... après sa mort. Science et avenir. Kavet : 2020-05-01.\nAdtapet diwar « https://br.wikipedia.org/w/index.php?title=Albert_Einstein&oldid=1989876 »\nKemmoù diwezhañ degaset d'ar bajenn-mañ d'an 1 Mae 2022, da 12:50.


Wikipedia:Merour/Kadwalan - Wikipedia\nAr bajenn-mañ a zo un dilennadeg evit dont da vezañ merour. Ar vot a zo o vont en-dro.\nVot digor eus ar 6 a viz Even 2007 beteg an 19 a viz Even 2007\nEchuet eo ar vot. Setu an disoc'h:\n10 (100%) 0 (0%) 0 (0%) Dilennet eo Kadwalan da verour ar wikipedia brezhonek\n1.3 Nag a-du nag a-enep\n1.4 Na gemer ket perzh er vot\nGoulennet ez eus bet ganin (gant Benoni) lakaat ma anv da vont da verour. Kontant on da reiñ an dorn d'ar verourien all peogwir ez eus ezhomm skoazell. Emaon o kemer perzh er wikipedia brezhonek abaoe miz Genver 2006. Setu e anavezan mat a-walc'h ar mont en-dro anezhañ bremañ. Lod ac'hanoc'h a anavez ac'hanon dija ha gallout a ra an holl mont da sellet ouzh ma zamm pajennig evit ober gwelloc'h anaoudegezh ha gwelet roll ma fennadoù. Plijout a rafe din gwelet ar wikipedia brezhonek o kreskiñ buan ha kalz muioc'h a dud o kemer perzh ennañ abalamour ma'z eo ur benveg dispar ha marc'hadmat d'an holl da zeskiñ a bep seurt traoù en hor yezh. Setu e kavan naturel sammañ ul lodennig ouzhpenn eus al labour ma'z eus ezhomm. --Kadwalan 5 Mez 2007 da 23:28 (UTC)\nE gwirionez ne van nemet daou verour oberiant d'ar mare-mañ. Un dra vat eo sammañ tud all a yaoul vat evit reiñ un tamm dorn. Ul labour skuizhus a-walc'h na blij ket eo hini ur merour, ha kalz plijusoc'h evel-just sevel pennadoù hepmuiken, met tamm-ha-tamm e vez lakaet un tamm urzh er raktres-mañ ha dre se ec'h aiao war-raok ivez. Trugarez evit lakaat da anv. Neal (Kaozeal) 6 Mez 2007 da 06:51 (UTC)\nEvel-just... Benoni (Kaozeadenn) 6 Mez 2007 da 12:03 (UTC)\nUnan muioc'h ' vezo ket falloc'h. --Ronan 6 Mez 2007 da 17:28 (UTC)\nKae'ta rak labour'zo.--Gwendal.P 13 Mez 2007 da 07:57 (UTC)\nDispar! --Gwendal 13 Mez 2007 da 18:11 (UTC)\nUn dra vat eo rak labour 'zo--Ifig 13 Mez 2007 da 19:03 (UTC)\nDegemer mat ! --Paotr 14 Mez 2007 da 06:26 (UTC)\nBianchi-Bihan 14 Mez 2007 da 06:59 (UTC)\n--Ch. Rogel 16 Mez 2007 da 19:34 (UTC)\n--Llydawr 16 Mez 2007 da 21:38 (UTC)\nNag a-du nag a-enep\nNa gemer ket perzh er vot\nPetra 'soñjez eus tostaat ar wikipedia ouzh ezhomm an dud o teskiñ ar yezh, hag eus lakaat troioù-lavar er pennadoù? Bianchi-Bihan 12 Mez 2007 da 07:52 (UTC).\nN'on ket a-enep met ar verourien n'o deus ket muioc'h a wirioù war an dachenn-se evit ar re all 'm eus aon. Setu e vefe kerkoulz komz eus an dra-se war hon fajennoù kaozeadennoù da'm soñj. --Kadwalan 12 Mez 2007 da 10:05 (UTC)\nNa war an dachenn-se na war ar pennadoù: ar c'henemglev a dleje bezañ ar reolenn. Bianchi-Bihan 14 Mez 2007 da 06:55 (UTC)\nAdtapet diwar « https://br.wikipedia.org/w/index.php?title=Wikipedia:Merour/Kadwalan&oldid=186478 »\nDilennadegoù ar merourien\nKemmoù diwezhañ degaset d'ar bajenn-mañ d'an 20 Mez 2007, da 07:21.


Henoadvezh diwezhañ ar maen - Wikipedia\nHenoadvezh diwezhañ ar maen\nHenoadvezh diwezhañ ar Maen zo ur prantad eus ar ragistor ma tegouezh Homo sapiens en Europa. Diorroen a ra teknikoù nevez (lavnennoù maen, artizanerezh an askorn, poulzerioù, ha kement zo.) ha bleuniañ a ra an arz ar ragistor. Mont a ra an oadvezh-se eus 35 000 betek 10 000 vloaz a-raok hon oadvezh ha klotañ a ra gant diwezh prantad ar skorn. Dont a ra goude Henoadvezh krenn ar maen hag heuliet eo gant Krennoadvezh ar Maen.\nKregiñ a ra Henoadvezh diwezhañ ar Maen gant donedigezh Homo sapiens en Europa. Deuet eo eus ar reter (Reter-Nesañ, Azia pe Afrika), oc'h ober e vad eus ur wellaenn dibad eus an amzer war-dro -35 000 da drevadenniñ Europa. Kenvevañ a ra gant Den Neandertal betek ar mare ma'z eas hennezh da get war-dro -30 000. N'ouzer ket d'ar just perak ez eas Den Neandertal da get. E-pad pell e oa lavaret e oa bet diouennet gant Homo sapiens hag e veze brezel etre an daou spesad. Prouet eo bet nevez zo avat e oa bet hironed diwar an daou spesad.\nAn hin hag an endro[kemmañ | kemmañ ar vammenn]\nBevennoù ar struj en Europa e barr ar skornegi, da vare Henoadvezh diwezhañ ar maen\nE-doug Henoadvezh diwezhañ ar maen e oa yen-kenañ an hin gant prantadoù tommoc'h memes tra. Emañ norzh Bro-C'hall dindan an toundra - un dachenn hep gwez ha goloet a ginvi hag a douskan - ha pelloc'h er su gant an taiga - koadoù gwez-pin ha gwez-bezv korr. En traoñiennoù goudoret e kaved ivez gwez deliaouek all e-pad ar prantadoù tommañ.\nRouantelezh ar geotdebrerien eo : gourejened, kezeg, frikorneged gloanek, mammouted, bizoned, saigaed. E-pad ar prantadoù yenañ ez eo stank ar c'hirvi-erc'h. Jiboeset e veze holl ar geodebrerien gant daou spesad kigdebrerien a gevez gant an Hominidae : leoned ar groc'hoù hag ar bleizbroc'hed. An arzhed gell hag arzhed ar groc'hoù a veve en traoñiennoù koadek.\nE deroù ar prantad-se, Homo sapiens a chasee al loened-se gant spegoù pe gripedoù. Ijinet e oa ar gwaregi war-dro –17 000 (dizoloet ez eus bet pennoù saezhoù e maen-kurun e groc'h Parpallo e Bro-Spagn, bloaziet eus 17 000 kent JK)\nHomo sapiens, Den Cro-Magnon dizoloet e 1868 e Les Eyzies-de-Tayac-Sireuil eo an hini anavezetañ, a zegas en holl Europa teknikoù disheñvel-kenañ diouzh ar re a veze implijet gant e ziagentidi. Diazezet eo e artizanerezh ar maen war produerezh skolpoù hir, lavnennoù ha lavnennoùigoù, a dalvez da sevel binviji liesseurt : kraferezioù, kizelloù, pennoù biroù, klaouier, ha kement zo...\nPrantadoù pennañ[kemmañ | kemmañ ar vammenn]\nMeur a sevenadur a zo bet an eil goude egile e-pad Henoadvezh diwezhañ ar maen :\nKezeg mougev Chauvet, Ardèche, Bro-C'hall\nNadozioù gant kraoioù, Gourdan, Mirdi Toulouse\nSevenadur Aurignac (-38 000 betek - 29 000) a save spegoù gant begoù askorn. Anavet eo ivez evit e livadennoù war mogerioù ar groc'hoù. Prantad ar Kev Chauvet eo (Sellet ouzh ar skeudenn e-kichen).\nSevenadur La Gravette (- 29 000 betek - 22 000) zo anavezet evit e zelwennoùigoù, dezhe stummoù maouezed hewel, lesanvet « Gwenered ».\nAr sevenadur protomagdalenek (- 20 000 betek - 18 000), a echu kelc'hiad La Gravette, zo anavet evit e artizanerezh eus ar maen gant kizelloù ker dibar, lavnennoù keinek ha lavnennoù eilaozet anvet lavnennoù protomagdalenek.\nSevenadur Solutré a glot gant prantad maksimom ar skorn (-22 000 betek - 18 500). Dilezet e oa norzh Bro-C'hall gant an dud moarvat d'ar c'houlz-se. Kavet e veze ar sevenadur-se e mervent Bro-C'hall hag e Bro-Spagn. Diorroet-kenañ eo an doare da venañ maen-kurun (produerezh deliennoù lore). Savet e veze ivez livadennoù dibar evel ar re a c'haller gwelet er groc'h Cosquer. Ijinet e oa an nadozioù gant kraoioù hag ar poulzer d'ar mare-se. *\nSevenadur Badegoule a glot ivez gant maksimom ar skorn (- 17 000 betek - 15 000). Kavet e vez e Mervent Bro-C'hall hag e Kantabria evel war aodoù ar Mor kreizdouarel e Bro-Spagn. Un nebeud roudoù zo ivez e Suis hag en Alamagn.\nSevenadur LA Madeleine a ziorroas eus - 17 000 betek - 10 000 hag a glot gant ur prantad tommadur trochet gant lajadoù amzer yen. En em ledañ a ra implij ar poulzer. Dizoleiñ a reer treant. Brudet eo ar sevenadur-se evit e arz, ken evit an traezoù ken evit al livadennoù, gant oberennoù evel re groc'h Altamira e Bro-Spagn, Groc'h Font-de-Gaume e Dordogne, ha Roc-aux-Sorciers er Vienne (e Bro-C'hall).\nEchuiñ a reas Henoadvezh diwezhañ ar Maen gant steuzidigezh ar c'hirvi-erc'h hag ar frikorneged gloanek abalamour da dommadur an hin. Diwezh sevenadur ar Magdalenian eo. Heuliet eo distro ar c'hoadoù gwez deliaouek gant kemmoù en armoù (ar gwareg zo implijet stank e pep lec'h) dibar eus an Epipaleoliteg hag eus Krennoadvezh ar maen.\nAdtapet diwar « https://br.wikipedia.org/w/index.php?title=Henoadvezh_diwezhañ_ar_maen&oldid=1954524 »\nKemmoù diwezhañ degaset d'ar bajenn-mañ d'an 15 C'hwe 2022, da 09:19.